JPJKK akan distruktur semula - Bukit Aman

KUALA LUMPUR, 12 Mei- Jabatan Pencegahan Jenayah dan Keselamatan Komuniti (JPJKK) dicadang distruktur semula bagi penambahbaikan jabatan berkenaan secara keseluruhan, kata Pengarahnya Datuk Aidi Ismail. Beliau berkata pihaknya masih dalam peringkat perbincangan untuk memperinci perkara itu dan ia akan dibentang kepada Ketua Polis Negara, Tan Sri Acryl Sani Abdullah Sani sebelum dibawa ke peringkat Jabatan Perkhidmatan Awam. “Penstrukturan semula ini dicadangkan berikutan terdapat dua atau tiga fungsi antara jabatan yang bertindih contohnya Unit Kereta Peronda Polis yang sekarang ini di bawah JPJKK tetapi mungkin akan diletakkan di bawah Jabatan Keselamatan Dalam Negeri dan Ketenteraman Awam (KDNKA).“Antara jabatan yang akan terlibat dalam proses perbincangan dan penstrukturan semula ialah JPJKK, KDNKA dan Jabatan Siasatan Jenayah,” katanya kepada Bernama hari ini.Aidi berkata setakat ini belum ada kata putus mengenai perkara itu namun laporan lengkap penstrukturan yang baharu itu dijangka dimuktamadkan dalam tempoh sebulan dua sebelum dibentang kepada Ketua Polis Negara.Sehubungan itu, beliau menafikan dakwaan JPJKK akan dibubar seperti yang tular menerusi media sosial sebaliknya menegaskan unit pencegahan jenayah jabatan itu adalah elemen penting dalam Polis Diraja Malaysia (PDRM).

(Pengarah JPJKK Bukit Aman, Datuk Aidi Ismail)

JPJKK ditubuhkan pada 9 Jun 2014 bertujuan merangka strategi, melaksanakan inisiatif dengan objektif untuk mengurangkan jenayah dan meningkatkan persepsi keselamatanSebagai peneraju utama pencegahan jenayah bagi mengekalkan Malaysia aman dan sejahtera, jabatan itu juga berperanan dalam mencegah jenayah secara holistik ke arah kewujudan komuniti sejahtera.Antara fungsi jabatan itu ialah mencegah jenayah, menghapus peluang jenayah, memperkasa komuniti dengan mendidik serta membudayakan masyarakat tentang tanggungjawab bersama dalam mencegah jenayah, menangani persepsi negatif masyarakat dan penasihat komuniti.


Karnival JaminKerja Perkeso Kelantan tawar 1,000 peluang pekerjaan

KOTA BHARU, 12 Mei- Pertubuhan Keselamatan Sosial (Perkeso) Kelantan akan menganjurkan Karnival JaminKerja di Universiti Malaysia Kelantan (UMK) Kampus Kota, Pengkalan Chepa yang menawarkan 1,000 peluang pekerjaan pada 4 dan 5 Jun depan.Pengarah Perkeso Kelantan, Nora Yaacob berkata, karnival tersebut akan membabitkan 20 majikan terdiri daripada syarikat di dalam dan luar Kelantan merangkumi pelbagai sektor dan industri.“Sebelum penganjuran karnival ini, kami telah melakukan kajian kecenderungan sektor yang diminati rakyat Kelantan.“Kita sasar 2,000 pencari kerja akan hadir pada karnival dua hari itu,” katanya yang ditemui pemberita pada Majlis Rumah Terbuka Aidilfitri Perkeso Kelantan di sini hari ini.

Nora berkata karnival itu terbuka kepada semua individu yang mempunyai kelayakan sekurang-kurangnya Sijil Pelajaran Malaysia (SPM) bagi mengisi kekosongan jawatan yang ditawarkan.Beliau sehubungan itu berharap pencari kerja terutama siswazah menganggur, Orang Kurang Upaya (OKU) dan golongan B40 merebut peluang berkenaan.


100 masjid disasarkan dilengkapi teknologi hijau tahun ini

KUALA PERLIS, 12 Mei - Hanya 15 buah masjid daripada keseluruhan 6,515 buah masjid yang berdaftar di bawah Jabatan Kemajuan Islam Malaysia (JAKIM) sehingga kini telah dilengkapi teknologi hijau menerusi program Rumah Ibadat Hijau. Sebagai tambahan kepada program berkenaan Malaysia Green Technology and Climate Change Centre (MGTC), sebuah agensi Kementerian Alam Sekitar dan Air (KASA) akan memperluaskan ke 100 buah masjid lagi menjelang akhir tahun ini. Menurut Ketua Pegawai Eksekutif MGTC, Shamsul Bahar Mohd Nor usaha dilaksanakan ini dengan kerjasama Jabatan Agama Islam Negeri bagi memupuk budaya gaya hidup hijau dalam kalangan ahli kariah atau penduduk setempat. Pelaksanaan teknologi dan amalan hijau ini dapat mengurangkan perbelanjaan kos utiliti masjid dalam lingkungan 10 hingga 20 peratus bagi setiap masjid. Ianya juga selaras dengan hasrat kerajaan negara sifar bersih pelepasan rumah kaca menjelang tahun 2050.

(Shamsul dalam sidang media pada majlis tersebut)

"Setiap tahun kita sasarkan 100 masjid untuk kita salurkan walaupun katakan satu masjid itu dia tidak dapat satu pakej complete, bukan solar, bukan penuaian air hujan, tetapi kita tukar lampu-lampu led, lampu-lampu kat masjid. Jadi duit itu sekurang-kurangnya ada beberapa ribu untuk kita bagi kepada masjid. Jika sejumlah yang besar memang besarlah kita salurkan. Satu masjid keperluan lebih kurang setengah juta kalau hendak tukarkan mempastikan bahawa setiap penjimatan pasang solar pasang penuaian hujan," kata Shamsul di sini.Beliau menyatakannya kepada media pada Majlis Perasmian Karnival Kesedaran Kepentingan Kelestarian Alam Sekitar peringkat masjid negeri Perlis di Masjid Tuanku Syed Faizuddin Putra Jamalullail yang dirasmikan Exco Hal Ehwal Agama Islam Negeri, Ruzaini Rais. Masjid Tuanku Syed Faizuddin Putra Jamalullail di Kuala Perlis yang mempunyai seni bina unik dan berkonsepkan masjid Rusia menjadi masjid perintis dilengkapi teknologi hijau sebelum diperluas ke 101 masjid seluruh Perlis.


Tarikh akhir pemberian dos pertama PICKids dilanjutkan hingga 31 Mei

KUALA LUMPUR, 12 Mei - Tarikh akhir pemberian vaksin dos pertama Program Imunisasi COVID-19 Kebangsaan Kanak-kanak (PICKids) bagi kanak-kanak berusia 5 hingga bawah 12 tahun dilanjutkan ke 31 Mei.Keputusan dibuat bagi memberi peluang kepada ibu bapa yang masih ingin mendapatkan vaksin COVID-19 untuk anak-anak mereka.Bagaimanapun, tarikh akhir pendaftaran dan tempahan janji temu vaksinasi melalui aplikasi MySejahtera pada 8 Mei dikekalkan.Tempahan janji temu tidak lagi diterima selepas tarikh tersebut.Timbalan Menteri Kesihatan 1, Datuk Dr. Noor Azmi Ghazali berkata, ibu bapa yang mendaftar dan membuat janji temu sebelum atau pada 8 Mei dan memilih tarikh vaksinasi sebelum atau pada 31 Mei, boleh meneruskan janji temu yang dipilih.Sebaliknya bagi ibu bapa yang mendaftar dan membuat janji temu sebelum atau pada 8 Mei tetapi memilih tarikh vaksinasi selepas 31 Mei, janji temu dalam aplikasi MySejahtera adalah terbatal secara automatik.

"Ibu bapa yang mendaftar selepas 8 Mei 2022, pautan tempahan janji temu dalam aplikasi MySejahtera tidak akan diberikan.  "Bermula 16 Mei sehingga 31 Mei, vaksinasi dos pertama akan diberikan di Klinik Kesihatan Kementerian Kesihatan secara jumpa terus.  "Selepas 31 Mei, vaksin COVID-19 tidak lagi ditawarkan secara percuma bawah PICKids. Mereka perlu mendapatkannya secara berbayar di pasaran swasta," kata Noor Azmi dalam kenyataan media.


Jumlah kes HFMD meningkat lebih 8 kali ganda di Pulau Pinang

GEORGE TOWN, 12 Mei - Jumlah kes Penyakit Tangan Kaki Dan Mulut (HFMD) di Pulau Pinang dari 1 Januari hingga 7 Mei tahun ini meningkat 8.4 kali ganda kepada 959 kes, berbanding 102 kes dalam tempoh sama tahun lalu.Sepanjang tempoh itu, 54 kluster HFMD dilaporkan berbanding hanya tujuh kluster direkodkan pada 2021 dengan peningkatan 6.7 kali ganda.54 premis diarah tutup namun kini telah beroperasi semula.Jelas Pengerusi Jawatankuasa Agroteknologi dan Keselamatan Makanan, Pembangunan Luar Bandar dan Kesihatan negeri, Dr Norlela Ariffin, penyakit HFMD mudah menjangkiti orang lain terutama kanak-kanak di premis seperti taska, tabika, tadika, pusat jagaan dan prasekolah.

"Hampir keseluruhan pesakit terdiri yang menghidapi HFMD, pulih tanpa rawatan dalam masa tujuh ke 10 hari."Virus HFMD boleh merebak secara kontak dengan air liur, cecair lepuh serta najis pesakit dan kebiasaannya kes bergejala ringan seperti demam diikuti ruam pada kaki, tangan, mulut dan lidah," Katanya Beliau sehubungan itu, menasihati orang ramai agar mengutamakan kebersihan anak-anak dan mengambil langkah pencegahan seperti kerap basuh tangan dengan sabun dan mengekalkan kebersihan di rumah.


Malaysia dipilih jadi tuan rumah Sukan SEA ke-34 pada 2027

SINGAPURA, 12 Mei - Malaysia dipilih sebagai penganjur Sukan Sea untuk edisi ke-34 pada 2027.Demikian diumumkan Majlis Olimpik Malaysia (MOM) di laman media sosial mereka hari ini.Keputusan itu dibuat selepas ahli majlis Persekutuan Sukan Sea (SEAGF) bersetuju dalam mesyuarat yang berlangsung di Hanoi pagi tadi dengan pemilihan berdasarkan turutan abjad.MOM pernah menyatakan minat untuk menjadi tuan rumah Sukan SEA 2027 pada tahun lepas, berikutan penarikan diri Brunei.

Presiden MOM, Tan Sri Mohd Norza Zakaria menerusi kenyataan menzahirkan ucapan terima kasih kepada SEAGF di atas kepercayaan untuk mengajurkan Sukan SEA selepas kali terakhir pada 2017.Pihaknya akan mengadakan pertemuan dengan Perdana Menteri dan Menteri Belia dan Sukan untuk memaklumkan secara rasmi mengenai perkara tersebut."Ini kali ketujuh Malaysia diberi tanggungjawab untuk menjadi tuan rumah sejak kali pertama pada 1965 ketika temasya ini dikenali sebagai Sukan Semenanjung Asia Tenggara (SEAP)," katanya menerusi kenyataan.Mesyuarat berkenaan turut memilih Singapura untuk menjadi tuan rumah bagi edisi ke-35 pada 2029.Kemboja dijadual menganjurkan temasya itu buat kali pertama tahun depan, manakala Thailand menjadi tuan rumah bagi Sukan Sea 2025.


Cabaran baru tugas jururawat

JOHOR BAHRU, 12 Mei - Tanggungjawab merawat pesakit COVID-19 dianggap sebagai cabaran baharu jururawat yang terpaksa berhadapan dengan tugas dan bertungkus lumus mengharungi pandemik COVID-19. Hari ini, sambutan Hari Jururawat Sedunia melakar sejarah setelah dua tahun tidak disambut berikutan pandemik yang melanda negara.  Bagi dua jururawat di Hospital Pakar KPJ Johor, pengalaman dalam mengharungi pandemik memaksa mereka mengubah masa bekerja, cuti rehat dan berkorban masa dengan keluarga.

(Jururawat lelaki turut diperlukan bagi membantu jururawat wanita ketika situasi mencabar)

"Cabaran macam sekarang COVID-19 itu pun satu cabaran yang baru. Kita kena mengatasi dan belajar cara-cara dari segi Prosedur Operasi Standard (SOP) kita merawat pesakit dengan memakai PPE. Jadi itu semua cabaran yang baharu dalam perjalanan sebagai jururawat untuk saya," kata Ketua Unit Rawatan Rapi (HDU), Lee Soo Hwee. "Buang stigma masyarakat jururawat lelaki ni lembut sebenarnya tidak. Sebenarnya kerjaya jururawat tidak khusus untuk perempuan sahaja, untuk lelaki juga, sebab zaman sekarang banyak dengan situasi COVID-19 ni dan memerlukan tenaga kerja yang kuat dan kerja teknikal, jadi lelaki sangat diperlukan dalam sektor kesihatan," kata Ketua Unit Endoskopi, Mohamad Faisal Sulaiman. Hari Jururawat disambut di seluruh dunia sebagai mengenang jasa golongan itu yang sanggup berkorban masa, tenaga dan bertungkus lumus memberi perkhidmatan terbaik kepada masyarakat.


Operasi mencari dan menyelamat kru kapal layar dikhuatiri lemas diteruskan

LANGKAWI, 12 Mei - Operasi mencari dan menyelamat seorang kru kapal layar, Ahmad Nur Hassanuddin Ibrahim yang dikhuatiri lemas di Langkawi semalam masih lagi diteruskan.  Mangsa yang dikatakan terjatuh dari bot yang dinaikinya sendirian terbalik kira-kira pukul 5 petang di perairan Kuah Langkawi sebelum selipar dan topi dipercayai miliknya ditemui oleh pemancing berhampiran.   Ketua Polis Daerah Langkawi, Asisten Komisioner (ACP) Shariman Ashari berkata operasi mencari dan menyelamat yang bermula petang semalam turut disertai oleh Agensi Penguatkuasaan Maritim Malaysia (APMM) , Angkatan Pertahanan Awam (APM) ,Jabatan Bomba dan Penyelamat (JBPM), Polis Marin dan ahli keluarga mangsa.  Terdahulu mangsa dikatakan terlewat hadir bertugas pada pukul 4.30 petang namun cuba mengejar kapal layar berkenaan dengan menggunakan bot kecil.

(Operasi mencari dan menyelamat turut disertai keluarga mangsa)

Mangsa kemudian dikatakan hilang pertimbangan di dalam bot berkenaan dan terjatuh sebelum hilang. Operasi mencari dan menyelamat kini diteruskan di sekitar Pulau Bunga dan Pulau Tuba.


RM1,000 bantuan untuk keluarga yang terlibat dalam insiden tanah runtuh di Janda Baik - PM

KUALA LUMPUR, 12 Mei - Bantuan kecemasan sebanyak RM1,000 akan diberikan kepada setiap keluarga yang terlibat dalam insiden tanah runtuh yang disebabkan kejadian kepala air di Janda Baik, Bentong bagi meringankan beban akibat kerosakan peralatan rumah.Perdana Menteri, Datuk Seri Ismail Sabri Yaakob berkata bantuan berkenaan akan disampaikan oleh Ketua Setiausaha Negara, Tan Sri Mohd Zuki Ali bersama Setiausaha Politik beliau semasa melawat mangsa nanti.

(Perdana Menteri, Datuk Seri Ismail Sabri Yaakob)

"Rasa simpati terhadap Keluarga Malaysia yang terlibat dalam tanah runtuh disebabkan kejadian kepala air di Janda Baik, Bentong, Pahang. Saya difahamkan kejadian berlaku akibat hujan lebat pada awal pagi tadi di kawasan hulu (kawasan gunung Nuang) mengakibatkan fenomena kepala air", katanya.Perdana Menteri yang kini berada di Amerika Syarikat bagi menghadiri Sidang Kemuncak Khas ASEAN-Amerika Syarikat memaklumkan perkara tersebut dalam kemaskini di Facebook hari ini.Datuk Seri Ismail Sabri turut menasihatkan agar penduduk di kawasan sekitar sentiasa berhati-hati kerana walaupun keadaan air sungai sudah kembali surut namun masih agak deras dan keruh.Beliau juga mengucapkan terima kasih kepada agensi penyelamat yang menghulur tenaga membantu mangsa.


Kes HFMD di Kedah meningkat

ALOR SETAR, 12 Mei - Kes Penyakit Tangan, Kaki dan Mulut (HFMD) di Kedah mencatatkan peningkatan ketara, iaitu membabitkan 1,016 kes kumulatif setakat ini.

Sebanyak 102 kes HFMD direkodkan bagi tempoh 1 hingga 7 Mei lepas.

Pengerusi Jawatankuasa Kesihatan dan Kerajaan Tempatan negeri, Datuk Dr Mohd Hayati Othman berkata jumlah itu menunjukkan peningkatan sebanyak 47 peratus berbanding tempoh sama pada tahun 2019, sebelum pandemik COVID-19 bermula.

"Peningkatan kes HFMD dilihat ketara bermula pada minggu Epidemiologi ke-13 yang melebihi paras ambang epidemik. Bagi tempoh 1 hingga 7 Mei lalu, Kedah mencatatkan 102 kes HFMD baharu," kata Dr Mohd Hayati dalam satu kenyataan. Daerah Kuala Muda mencatatkan kes tertinggi iaitu sebanyak 29 kes, Kota Setar 22 kes dan Padang Terap 17 kes.  Kebanyakan jangkitan menunjukkan gejala ringan seperti demam dan diikuti ruam melepuh pada tangan, kaki, mulut dan lidah.  Berikutan sambutan Aidilfitri yang masih disambut lagi ketika ini  beliau meminta orang ramai terutamanya yang mempunyai anak-anak kecil mengambil langkah berjaga-jaga.


Individu berumur 60 tahun dan ke atas boleh menerima dos penggalak kedua

PUTRAJAYA, 12 Mei - Jawatankuasa Kerja Teknikal (TWG), Kementerian Kesihatan Malaysia (KKM) mengesyorkan berkenaan pemberian dos penggalak kepada individu berumur 60 tahun dan ke atas boleh dibuat secara sukarela dalam tempoh 4 hingga 6 bulan selepas menerima suntikan dos penggalak pertama.Menteri Kesihatan, Khairy Jamaluddin menerusi kenyataan memaklumkan Individu dewasa berumur 18 hingga 59 tahun yang mempunyai risiko klinikal penyakit teruk seperti penyakit kronik jantung, paru-paru, buah pinggang, hati dan lain-lain boleh ditawarkan dos penggalak kedua dalam tempoh sama (4 hingga 6 bulan) selepas menerima suntikan dos penggalak pertama selepas berbincang dengan pengamal perubatan berdaftar.Beliau berkata remaja berumur 12 hingga 17 tahun yang mempunyai risiko klinikal penyakit teruk seperti pesakit kronik jantung, paru-paru,buah pinggang, hati dan lain-lain boleh ditawarkan dos penggalak pertama dalam tempoh 4 hingga 6 bulan selepas menerima suntikan dos primer selepas berbincang dengan pengamal perubatan berdaftar.

"Seperti yang dijelaskan sebelum ini, individu yang telah lengkap menerima dos primer vaksin COVID-19 dan diikuti dengan dos penggalak pertama telah terbukti boleh mendapat perlindungan optima daripada jangkitan COVID-19 yang teruk dan kematian."Namun disebabkan berlaku penurunan imuniti dalam tempoh yang tertentu (waning imunity) terutamanya kepada individu di dalam kumpulan rentan, risiko masih lagi tinggi bagi kumpulan ini untuk mendapat jangkitan yang teruk, dimasukkan ke hospital dan seterusnya boleh menyebabkan kematian.Pengambilan vaksin dos penggalak kedua ini adalah secara sukarela, katanya.Dalam pada itu, beliau juga memaklumkan bahawa sehingga 9 Mei 2022, seramai 173 orang pesakit COVID-19 diberikan rawatan Paxlovid dan telah sembuh sepenuhnya serta tiada sebarang kesan sampingan dilaporkan.Penggunaan ubat antiviral Paxlovid telah dimulakan sejak 15 April 2022 bagi merawat pesakit COVID-19.Jelasnya ubat tersebut telah dibekalkan untuk rawatan pesakit COVID-19 di 512 buah Pusat Penilaian COVID-19 (CAC) di Klinik Kesihatan dan 78 buah hospital kerajaan.

(173 orang pesakit COVID-19 diberikan rawatan Paxlovid dan telah sembuh sepenuhya serta tiada sebarang kesan sampingan dilaporkan)

"Setakat ini, keutamaan pemberian rawatan Paxlovid adalah kepada kumpulan pesakit COVID-19 berisiko tinggi yang mengalami gejala ringan hingga sederhana. "Kriteria pesakit COVID-19 yang akan diberi keutamaan adalah seperti berumur 18 tahun dan ke atas, jangkitan COVID-19 Kategori 2 dan 3, tidak memerlukan terapi oksigen dan golongan berisiko tinggi mendapat jangkitan COVID-19 yang teruk. "Ini termasuklah pesakit diabetes, darah tinggi, buah pinggang, asma dan paru-paru kronik, jantung dan kanser", katanya.Pengambilan ubat itu perlu dimulakan segera dalam tempoh lima hari sejak mula bergejala untuk keberkesanan optimum bagi mengurangkan risiko komplikasi jangkitan lebih teruk."Pesakit COVID-19 dalam kumpulan yang dinyatakan di atas boleh hadir ke CAC di Klinik Kesihatan dan hospital kerajaan terpilih untuk dinilai kesesuaian sebelum boleh dimulakan dengan rawatan Paxlovid", katanya.Khairy berkata KKM terus komited untuk mempertingkatkan akses rakyat kepada ubat-ubatan bagi tujuan rawatan atau pencegahan penularan COVID-19 di Malaysia, dengan memastikan ia dinilai dengan sewajarnya berdasarkanaspek kualiti, keselamatan dan keberkesanan.


Buli doktor pelatih, senarai nama turut melibatkan doktor pakar

PUTRAJAYA, 12 Mei - Kementerian Kesihatan telah menerima senarai nama doktor yang didakwa sebagai pembuli di Hospital Pulau Pinang.Menteri Kesihatan, Khairy Jamaluddin berkata kesemua individu terlibat akan disiasat dan dipanggil bagi mengesahkan dakwaan terbabit. Pihaknya juga turut menerima banyak aduan berhubung amalan membuli doktor pelatih melibatkan doktor pakar di hospital.Kesemua laporan dan tuduhan tersebut akan diteliti oleh Unit Integriti KKM dan sebuah pasukan petugas khas bebas yang akan ditubuhkan.

"Bila kita hendak mengambil tindakan terhadap mana-mana pihak, ia mesti melalui siasatan yang terperinci yang betul, ia tidak boleh dibuat melalui media sosial sahaja walaupun saya anggap tuduhan ini semua serius."Tapi sebagai Menteri saya tak boleh ambik tindakan atas tuduhan di media sosial mesti melalui proses siasatan yang telus dan yang betul," katanya ketika ditemui selepas merasmikan Sambutan Hari Jururawat Antarabangsa, di sini.Tambah Khairy, laporan siasatan itu dijangka diperoleh dalam tempoh beberapa minggu lagi kerana melibatkan tuduhan berkaitan buli dan budaya kerja yang tidak profesional.


Lima mangsa rentung disahkan penuntut USAS

KUALA KANGSAR, 12 Mei - Lima individu yang rentung dalam kemalangan di Kilometer 245.2 Lebuhraya Utara Selatan arah utara berhampiran Terowong Menora di sini, dikenal pasti pelajar Universiti Sultan Azlan Shah (USAS), di sini.Mereka adalah Muhammad Nasrun Aidol Munir Akbar, 22, pemandu kereta, Ahmad Naim Najmi Ahmad Hafizan, 21, penumpang hadapan, Iqbal Hasnun Halimi, 23, Muhammad Nabil Haikal Muhammad Fariz, 19, dan Ahmad Akmal Ahmad Mokhlis, 20, masing-masing duduk di bahagian belakang.Ketua Polis Daerah Kuala Kangsar, Asisten Komisioner Omar Bakhtiar Yaacob berkata, ketika kejadian kesemua mangsa sedang dalam perjalanan dari Ipoh ke Kuala Kangsar.

"Kita kenal pasti berumur 19 tahun hingga 23 tahun dipercayai dari Universiti Sultan Azlan Shah, semua lelaki dipercayai dari Ipoh hendak balik ke Kuala Kangsar," katanya kepada RTM.  Sementara itu, Naib Canselor USAS, Tan Sri Dr Nordin Kardi ketika ditemui menzahirkan ucapan takziah kepada keluarga mangsa.

"Kami sangat bersedih kerana pelajar-pelajar ini sangat baik daripada beberapa negeri satu daripada Terengganu, satu daripada Johor, dua daripada Selangor dan satu daripada Perak. "InsyaAllah kami akan uruskan apa sahaja berkaitan jenazah yang kini sedang diuruskan oleh pihak hospital harap proses ini dipermudahkan," katanya.

Lagi berita berkaitan Lima rentung kemalangan tiga kenderaan

Lagi berita berkaitan Polis tahan pemandu treler bawa muatan besi dalam tragedi lima rentung


Polis tahan pemandu treler bawa muatan besi dalam tragedi lima rentung

IPOH, 12 Mei - Polis menahan pemandu treler membawa muatan besi pagar bagi membantu siasatan kemalangan melibatkan sebuah kereta dan dua treler hingga menyebabkan lima mangsa rentung di KM 245.2 Lebuhraya Utara Selatan arah utara, Kuala Kangsar tengah malam tadi.Ketua Polis Perak Datuk Mior Faridalathrash Wahid berkata pihaknya menerima maklumat mengenai kemalangan itu pada kira-kira 1.45 pagi dan lelaki berusia 28 tahun ditahan bagi membantu siasatan di bawah Seksyen 41(1) Akta Pengangkutan Jalan 1987.Beliau berkata siasatan awal mendapati kemalangan berlaku apabila treler yang membawa muatan mozek datang dari arah selatan menghala ke utara sedang memandu di lorong kanan disebabkan lorong kiri laluan dari KM 246 hingga 244.4 ditutup bagi penyelenggaraan jalan.

"Pada masa sama, kereta jenis Honda City sedang mengekori di belakang treler itu dengan memperlahankan kenderaan namun dengan secara tiba-tiba datang treler membawa muatan besi pagar yang memandu dari arah sama di belakang kereta itu tidak sempat membrek dan mengelak lalu merempuh bahagian belakang kenderaan itu."Treler itu kemudian menyeretnya ke hadapan sehingga melanggar bahagian belakang treler muatan mozek berkenaan," katanya ketika dihubungi Bernama.

Beliau berkata akibat daripada kemalangan itu, kereta yang dinaiki lima lelaki dipercayai pelajar berusia 19 hingga 23 tahun berasal dari Kuala Kubu Bharu, Selangor; Chukai, Terengganu; Parit Buntar, Perak; Batu Caves, Selangor dan Senai, Johor terbakar sebelum merebak ke bahagian kepala treler di belakangnya.

"Pemandu dan empat orang penumpang dalam kereta itu tersepit dan tidak sempat menyelamatkan diri hingga menyebabkan kesemua mereka rentung dan disahkan meninggal dunia di tempat kejadian."Pihak bomba kemudian berjaya mengeluarkan kesemua mangsa yang tersepit dan rentung sebelum dibawa untuk proses bedah siasat di Hospital Kuala Kangsar hari ini," katanya.-BERNAMA


Malaysia jemput Fortune 500 dari Amerika melabur dalam negara

WASHINGTON, 12 Mei - Malaysia menjemput syarikat-syarikat besar (Fortune 500) dari Amerika untuk melabur dan meningkatkan pelaburan dalam negara.  Perdana Menteri, Datuk Seri Ismail Sabri Yaakob berkata ia terutamanya dalam bidang pendigitalan, pembangunan bakat serta Tadbir urus alam sekitar, sosial dan korporat (ESG).  Hasrat tersebut dinyatakan Perdana Menteri dalam pertemuannya dengan Presiden dan Ketua Pegawai Eksekutif Majlis Perniagaan Amerika Syarikat-Asean (US-ABC) Ted Osius, di Washington.  US-ABC yang diasaskan pada 1984 mewakili 170 perniagaan Amerika terbesar di Asia Tenggara.  Menerusi perbincangan tersebut, Perdana Menteri menekankan bagaimana Malaysia menerusi Kementerian Perdagangan Antarabangsa dan Industri (MITI) boleh membantu menarik pelaburan baharu dari Amerika Syarikat.

"Mereka masih menganggap Malaysia sebagai rakan dagangan dan sahabat kepada mereka. Seperti kita tahu hubungan antara Malaysia dan Amerika terjalin begitu lama dan dari segi pelaburan dan perdagangan Amerika masih lagi dalam tangga ke lima dalam negara kita. "Sebagai contoh dari segi pelaburan walaupun menurun tapi masih lagi di tempat ke empat manakala dari segi hubungan dagangan, Amerika masih di tempat ke dua dan tiga jadi masih lagi penting kepada kita yang pentingnya mereka bersetuju untuk meningkatkan hubungan dua hala dengan lebih baik lagi untuk masa akan datang," katanya. Tambah Ismail, Malaysia kini memberi fokus kepada pembangunan ekonomi digital dan teknologi hijau terutamanya membabitkan kereta elektrik.

"Saya mencadangkan supaya selain daripada kita sudah mengeluarkan kereta elektrik melalui kerjasama PROTON, GEELY VOLVO saya juga mencadangkan supaya syarikat kereta elektrik daripada Amerika seperti TESLA misalnya membuat pelaburan di Malaysia. "Jadi ini antara cadangan kita supaya hubungan antara Amerika dan Malaysia dari segi perdagangan dan sebagainya dapat kita tingkatkan lagi," katanya.  Kata Perdana Menteri, Malaysia akan terus menjadi ekonomi terbuka dengan dasar pro-perniagaan dan pragmatik yang menyokong iklim pelaburan.  Malaysia telah mengesahkan Perkongsian Komprehensif Ekonomi Serantau (RCEP) bagi menggiatkan semula aktiviti perniagaan domestik dan antarabangsa.  Ismail berkata, beliau akan menggalakkan perniagaan Amerika Syarikat untuk memanfaatkan peluang pelaburan luas yang dibentangkan oleh perjanjian perdagangan mega tersebut.


Lima rentung kemalangan tiga kenderaan

IPOH, 12 Mei - Lima individu dikenal pasti rentung dalam kemalangan membabitkan tiga kenderaan di Kilometer 246 Lebuhraya Utara Selatan (PLUS) arah utara, tengah malam tadi.Jurucakap Jabatan Bomba dan Penyelamat Malaysia (JBPM) Perak berkata, nahas membabitkan sebuah kereta yang belum dikenal pasti modelnya bersama dua lori treler masing-masing bermuatan besi dan mozek.Katanya, anggota Balai Bomba dan Penyelamat (BBP) Kuala Kangsar diatur gerakkan ke lokasi dibantu oleh BBP Meru Raya serta jentera tangki air BBP Kamunting dan BBP Ipoh sebaik panggilan diterima jam 12.52 tengah malam tadi.

Menurutnya, insiden menyebabkan kereta dinaiki lima mangsa rentung itu terbakar selain menyebabkan treler bermuatan besi turut terbakar 90 peratus."Terdapat lima mangsa di dalam kereta disahkan maut oleh pegawai perubatan hospital. Kerja mengeluarkan mangsa masih dijalankan."Pemandu dua treler serta kelindan yang terbabit dalam nahas ini selamat, dengan treler bermuatan mozek hanya mengalami kemalangan kecil akibat pelanggaran dari arah belakang," katanya dalam kenyataan hari ini.Identiti kelima-lima mangsa bagaimanapun masih belum dikenal pasti.


Kru kapal layar dikhuatiri lemas terjatuh daripada bot

ALOR SETAR, 11 Mei- Seorang lelaki yang juga kru sebuah kapal layar dikhuatiri lemas selepas dipercayai terjatuh daripada sebuah bot di perairan Kuah, Langkawi pada petang Rabu.

Ketua Polis Daerah Langkawi ACP Shariman Ashari berkata maklumat diterima daripada orang awam berhubung kejadian itu lebih kurang pukul 6.15 petang yang menyatakan seorang lelaki disyaki terjatuh ke dalam perairan berkenaan.

"Hasil siasatan awal mendapati mangsa adalah Ahmad Nur Hassanuddin Ibrahim yang berumur 23 tahun dan bekerja sebagai kru Sunset Dinner Cruise yang berasal dari Alor Setar," katanya dalam satu kenyataan.

Shariman berkata berdasarkan siasatan awal dan temu bual dengan rakan sekerja mangsa mendapati dia dipercayai terlewat hadir tugas dan kapal layar yang sepatutnya dinaiki berlepas pada pukul 4.30 petang sekali gus membuatkan lelaki itu cuba mengejar kapal layar itu dengan menggunakan bot kecil.

"Pada lebih kurang pukul 5.00 petang, sebuah bot pemancing yang pulang dari Pulau Bumbun menghala ke Yacht Club telah menemui bot kecil tanpa orang dan mendapati sepasang selipar serta satu topi terapung berhampiran bot kecil berkenaan, lalu mendapatkan pertolongan rakan. Seterusnya mereka menghubungi pihak polis," katanya.

Beliau berkata operasi mencari dan menyelamat ditangguhkan pada pukul 8.50 malam tadi memandangkan hari telah pun gelap dan akan disambung hari ini.

"Operasi mencari dan menyelamat ini telah dijalankan oleh pasukan polis marin,  Agensi Penguatkuasaan Maritim Malaysia, bomba dan APM (Angkatan Pertahanan Awam Malaysia)," katanya.- BERNAMA

(Ketua Polis Daerah Langkawi ACP Shariman Ashari)


Raja Perlis rasmi masjid mesra alam pertama di Perlis

KUALA PERLIS, 11 Mei- Mengimbau kegemilangan institusi masjid sejak zaman Rasulullah SAW sehingga kini, masjid-masjid di seluruh negeri Perlis mestilah benar-benar menjadi qudwah sebagai institusi yang berwibawa dalam membangunkan ummah.

Justeru itulah, masjid mestilah bersifat mesra jemaah baik secara pendekatan mahu pun prasarana dimana tetamu Allah yang hadir hendaklah sentiasa diutamakan dan diberikan layanan yang baik serta kemudahan yang selesa agar mereka dapat melaksanakan ibadah dengan penuh ketenteraman dan kedamaian.

Titah Raja Perlis, Tuanku Syed Sirajuddin Jamalullail, institusi masjid juga perlu menyediakan pengajian yang seimbang dengan memberikan penekanan dan penerapan Ahlus Sunnah Wal Jamaah, sentiasa mendidik masyarakat beramal dengan sunnah dan mestilah dijauhkan daripada kancah politik kepartian serta isu sensitif yang menimbulkan kegusaran awam.

Masjid-masjid di Perlis juga hendaklah diperkasakan agar dapat menonjolkan kualiti pentadbiran yang cekap dan efisien dimana pelantikan AJK dan pegawai masjid mestilah berasaskan kelayakan, profesional dan berintegriti serta kompeten dalam menggalas tanggungjawab yang diamanahkan.

Baginda bertitah pada Majlis Perasmian Masjid Tuanku Syed Faizuddin Putra Jamalullail di Kuala Perlis.

Masjid berkenaan yang pertama di Perlis mengutamakan pembudayaan penjimatan air dan tenaga kepada pemuliharaan fauna dengan landskap yang menarik serta mengamalkan kitar semula sumber dan tenaga.

Berangkat mengiringi baginda ialah Raja Muda Perlis, Tuanku Syed Faizuddin Putra Jamalullail.


Orang awam bantu tahan OKU mental cuba larikan budak

JOHOR BAHRU, 11 Mei- Seorang lelaki yang merupakan pemegang kad Orang Kurang Upaya (OKU) mental ditahan selepas dipercayai cuba melarikan seorang budak lelaki berusia tujuh tahun di hadapan sebuah restoran makanan segera di Taman Kota Masai.

Ketua Polis Johor Datuk Kamarul Zaman Mamat berkata kejadian itu berlaku pada pukul 11.30 pagi tadi dan individu berusia 20-an terbabit ditahan oleh orang awam di lokasi kejadian.

“Hasil siasatan awal mendapati ketika kejadian mangsa sedang berjalan kaki dari Sekolah Agama Taman Scientex dan individu itu mempelawa untuk membawa mangsa pulang ke rumah dengan menaiki motosikalnya,” katanya menerusi kenyataan.

Beliau berkata polis kemudiannya menahan suspek yang didapati positif dadah jenis metamfetamina, selain turut dikehendaki polis atas kesalahan di bawah Seksyen 15 (1) (a) Akta Dadah Berbahaya 1952.

Kes disiasat mengikut Seksyen 363 Kanun Keseksaan.

Kamarul Zaman menasihati orang ramai terutama ibu bapa dan penjaga agar sentiasa prihatin terhadap keadaan sekeliling bagi memastikan kejadian seumpama itu tidak berulang.

Terdahulu, tular beberapa video termasuk rakaman kamera papan pemuka (dashcam) yang memaparkan seorang lelaki ditahan oleh orang awam di sebuah restoran makanan segera ketika cuba melarikan mangsa yang memakai seragam sekolah agama.

(Suspek yang didapati positif dadah jenis metamfetamina, selain turut dikehendaki polis atas kesalahan di bawah Seksyen 15 (1) (a) Akta Dadah Berbahaya 1952)


2,400 pengambilan guru 'one-off' diisi guru kontrak perkhidmatan

KUALA LUMPUR, 11 Mei- Sebanyak 2,400 daripada 18,702 pengambilan guru secara one-off atau sekali pengambilan akan diisi oleh guru kontrak perkhidmatan (COS) yang bakal tamat kontrak Jun ini.Menteri Kanan Pendidikan Datuk Dr Radzi Jidin berkata, tawaran kepada calon yang berjaya dalam pengisian jawatan berkenaan akan dibuat oleh Suruhanjaya Perkhidmatan Pendidikan (SPP) sebelum hujung bulan ini."Kementerian Pendidikan (KPM) baru mendapat maklumat terkini daripada SPP berkaitan pengisian ini. Insya-Allah tawaran kepada calon yang berjaya akan dibuat SPP sebelum 31 Mei 2022," katanya menerusi hantaran video di akaun Facebook rasminya hari ini.Mengenai status terkini pengambilan guru secara one-off itu, Radzi berkata sehingga kini, KPM telah menempatkan seramai 13,770 guru di sekolah seluruh negara.

(Menteri Kanan Pendidikan, Datuk Dr Radzi Jidin)

"Tahniah kepada yang berjaya dan buatlah yang terbaik dalam mendidik anak murid di sekolah kalian," katanya.Sementara itu, baki lebih 2,500 perjawatan itu, beliau berkata ia akan diisi oleh guru yang mengajar mata pelajaran yang sukar mendapat bekalan guru daripada pasaran termasuk Bahasa Inggeris, Pendidikan Seni Visual serta mata pelajaran di Sekolah Jenis Kebangsaan Cina.Sebelum ini, dilaporkan KPM bersama SPP dalam proses mengambil tindakan wajar berhubung isu membabitkan COS yang bakal tamat kontrak Jun ini.


Beri perhatian isu runtuhan ban, elak masalah keselamatan makanan negara

ALOR SETAR, 11 Mei- Kementerian Pertanian dan Industri Makanan (MAFI) serta Majlis Keselamatan Negara (MKN) diminta supaya memberi perhatian kepada isu runtuhan ban di Terusan Tengah milik Lembaga Kemajuan Pertanian Muda (MADA) pada Isnin lepas kerana ia akan memberi kesan kepada jaminan keselamatan makanan negara.Menteri Besar Kedah, Datuk Seri Muhammad Sanusi Md Nor berkata, sekiranya runtuhan ban itu tidak diperbaiki segera, ia akan menjejaskan penanaman padi di kawasan seluas 47,000 relong atau 13,350 hektar yang menghasilkan 66,750 tan padi.Beliau berkata lebih 40,000 petani juga akan terkesan jika perkara ini tidak diatasi segera.“Sekarang ini, musim untuk air masuk ke sawah dan kejadian runtuhan itu menyebabkan air tidak dapat disalurkan ke kawasan tertentu.“Proses baik pulih perlu dibuat dalam tempoh dua minggu akan datang, jika tidak sawah seluas lebih 13,000 hektar itu akan terjejas,” katanya pada sidang media selepas Mesyuarat Exco di Wisma Darul Aman di sini, hari ini.Beliau berkata isu itu perlu diberi perhatian supaya struktur baharu yang lebih kukuh, kemas dan sesuai dapat dibina bagi memastikan kejadian sama tidak berulang pada masa hadapan.“Ini melibatkan soal keselamatan makanan negara, sebab itu perlu diberi perhatian kerana kos untuk membina struktur yang lebih kukuh ini menelan belanja jauh lebih tinggi berbanding anggaran awal pembaikan biasa iaitu antara RM1.5 hingga RM1.8 juta,” katanya.Dalam pada itu, Muhammad Sanusi berkata ketika ini usaha yang dijalankan lebih tertumpu kepada langkah meningkatkan air di terusan itu supaya kembali ke paras mencukupi bagi membolehkan loji rawatan air (LRA) yang terjejas kembali beroperasi.

(Ban seliaan MADA di Pelubang yang pecah)

“Kita mahu pastikan masalah bekalan air di kawasan terlibat dapat diatasi segera dan selepas itu baru kita akan fokus kepada langkah mengepam air ke sawah bagi tujuan pertanian pula. Setakat ini, 38,500 akaun pengguna masih terjejas akibat kejadian runtuhan ban itu.“Ini kerana, LRA Pokok Sena masih belum beroperasi akibat insiden itu manakala LRA Jenun Lama hanya beroperasi pada kapasiti 70% disebabkan masalah sistem elektrikal dalaman. Ia dijangka dapat diselesaikan secara berperingkat dalam masa terdekat,” katanyaDalam kejadian kira-kira 12.15 tengah hari Isnin lepas, struktur ban di Terusan Tengah milik MADA dekat Struktur Alor Limpah, Sungai Santap di Pelubang runtuh, menyebabkan air mentah di terusan berkenaan berkurangan sekali gus mengakibatkan lebih 30,000 akaun Syarikat Air Darul Aman (SADA) mengalami masalah gangguan bekalan air.


Ibu bapa lelaki sindrom down hilang sehari sebelum Aidilfitri berharap anak mereka selamat

SEREMBAN, 11 Mei- Ibu bapa seorang lelaki sindrom down Mohd Fareez Dorajak, 34 yang dilaporkan hilang selepas keluar dari rumah sehari sebelum Aidilfitri pada 1 Mei lepas berharap anaknya dapat kembali ke pangkuan keluarga dalam keadaan selamat seperti sebelum ini. Bapanya Dorajak Kazamad, 63, berkata semasa kejadian, dia dan isteri sedang sibuk mengemas rumah untuk menyambut Aidilfitri menyebabkan mereka tidak menyedari Mohd Fareez keluar secara sembunyi."Selepas solat Subuh, kami sibuk berkemas dan tidak sedar anak saya sudah curi-curi keluar melalui pintu belakang kira-kira pukul 6.30 pagi. Saya fikirkan dia keluar untuk membeli air dan roti di kedai berhampiran."Ini kerana, menjadi kebiasaan Mohd Fareez curi-curi keluar pada waktu pagi untuk membeli air, kemudian balik ke rumah semula. Namun, kali ini dia tidak pulang ke rumah dan kami sekeluarga sangat risau keadaannya," katanya ketika ditemui Bernama di kediamannya di Taman Desa Dahlia, Senawang, di sini, hari ini.Dalam pada itu, Dorajak berkata kejadian itu bukan kali pertama kerana sebelum ini Mohd Fareez pernah hilang tetapi berjaya ditemukan orang awam dan pegawai Jabatan Kebajikan Masyarakat (JKM) beberapa hari kemudian."Dua tahun lepas, dia pernah hilang dan dijumpai oleh JKM di Perak selepas empat hari. Tahun ini sekali lagi dia hilang dan tidak balik ke rumah lebih 10 hari, yang sangat membimbangkan kami dan diharapkan anak saya itu ditemui dalam keadaan baik serta selamat," katanya.Dorajak berkata dia bersama isteri Fadilah Mohamad Laji, 62, telah membuat laporan di Balai Polis Senawang pada hari pertama Aidilfitri iaitu pada 2 Mei lepas selain mencari Mohd Fareez di sekitar Senawang dan Seremban terutama di terminal bas, kawasan kedai dan klinik namun gagal menemukannya.Bapa kepada enam anak itu berkata Mohd Fareez seorang anak yang sangat baik dan tidak bermusuh dengan sesiapa.“Dia anak istimewa dan memang mudah merajuk, jadi kita memang kena selalu pujuk dia. Kami harap Mohd Fareez pulang dalam keadaan selamat dan kami sentiasa mendoakan agar dia dilindungi walau di mana jua dia berada" katanya.Sehubungan itu, Dorajak meminta orang ramai yang mempunyai maklumat mengenai anaknya yang kali terakhir dilihat memakai kemeja-T merah dan berseluar 'track' hitam untuk menghubungi pihaknya di talian 017-2678673 atau untuk menghubungi balai polis berdekatan.

(Ketua Polis Daerah Seremban, ACP Nanda Maarof)

Sementara itu, Ketua Polis Daerah Seremban ACP Nanda Maarof ketika dihubungi mengesahkan menerima laporan kehilangan lelaki orang kurang upaya (OKU) itu dan meminta orang ramai yang melihat atau mempunyai maklumat mengenainya menyalurkan ke balai polis berhampiran."Kes diklasifikasikan sebagai Orang Hilang (OH) dan pihak polis sedang giat mengesan mangsa," katanya.


Baru keluar modal baik pulih rumah, atap dapur hilang dilanda angin kencang

TANJONG KARANG, 11 Mei- Baru sahaja mengeluarkan perbelanjaan hampir RM25,000 bagi mengubah suai rumah sebelum sambutan Aidilfitri, Kamsiah Sanusi, 65, tidak menyangka beliau perlu mengeluarkan lagi modal untuk membaiki rumahnya yang rosak akibat dilanda ribut dan angin kencang awal pagi tadi. “Baru sahaja habis baiki bahagian hadapan rumah dua hari sebelum hari raya, tidak sangka pula atap dapur rumah diterbangkan angin ribut pagi tadi,” luahnya sebak. Mengimbas kembali kejadian hujan lebat berserta angin ribut sekitar pukul 2.00 pagi, Kamsiah berkata insiden kira-kira satu jam itu disifatkan antara yang terburuk pernah dialami beliau dan juga jiran-jirannya di kawasan Kampung Sawah Sempadan serta kampung berdekatan antaranya Kampung Sungai Burong dan Kampung Sungai Sireh.“Masa kejadian memang saya bersama emak yang uzur sedang tidur. Tiba-tiba angin yang sangat kuat berserta hujan datang tanpa henti. Emak ketika itu tidur berdekatan dengan bahagian atap dapur yang diterbangkan angin.“Saya segera dapatkan emak dan pindahkan beliau ke hadapan dan hanya mampu berpelukan dua beranak berharap angin tersebut cepat reda. Air pun sudah mula memenuhi ruang rumah sehingga paras buku lali,” katanya. Kamsiah berkata dianggarkan lebih 10 rumah penduduk di kampung itu terjejas susulan kejadian berkenaan dengan kebanyakannya rosak pada bahagian bumbung rumah.Seorang lagi penduduk, Mahadi Hasmeon, 56, berkata beliau tidak menyangka kejadian angin ribut berserta hujan itu akan menimpa rumahnya kerana selama ini hanya dialami oleh jiran kampungnya.“Sepanjang hayat saya di sini, ini pertama kali atap rumah pusaka ibu saya diterbangkan angin, namun ia tidak seteruk rumah orang lain,” katanya.Sementara itu, Salleh Mustaram, 86, berkata kejadian hujan ribut awal pagi tadi disifatkan terburuk baginya kerana hanya atap bahagian dapur rumah sahaja yang tinggal untuk mereka sekeluarga kekal berteduh.

“Ketika ribut itu saya memang dengar bunyi hujan lebat dan tanpa disedari atap bahagian hadapan dan tengah rumah kesemuanya telah diterbangkan angin kuat betul-betul di sebelah rumah. Hanya tinggal siling sebagai pengganti atap sebelum ia bocor kerana hujan lebat.“Buat masa ini saya, isteri yang sedang terlantar dan dua anak tinggal di bahagian dapur yang masih elok, namun berharap agar malam ini tidak hujan kerana tidak ingin perkara yang lebih buruk terjadi,” katanya.Awal pagi tadi tular di akaun Facebook I Love Tanjong Karang berhubung kejadian hujan lebat serta ribut dan angin kencang dengan penduduk tempatan berkongsi gambar dan video keadaan rumah mereka yang rosak susulan insiden berkenaan.


Laluan Lebuhraya KL-Karak selamat digunakan

KUALA LUMPUR, 11 Mei - Pengendali Lebuhraya Kuala Lumpur– Karak (KL-Karak) dan Lebuhraya Pantai Timur Fasa 1 (LPT1) Anih Berhad mengesahkan laluan utama di Kilometer 68 arah Kuala Lumpur Lebuhraya KL-Karak masih selamat untuk digunakan.Ini susulan beberapa kawasan di Janda Baik, Bentong dilanda banjir kilat dan tanah runtuh.

(Kenyataan media yang dikeluarkan ANIH Berhad)

Pengurus Besar Kanan ANIH Berhad, Radzimah Mohd Radzi dalam satu kenyatan berkata laluan berkenan disahkan selamat meskipun beberapa kawasan berhampiran dinaiki air. Beliau berkata, sungguh pun hujan mula reda pihak ANIH Berhad terus membuat pemantauan paras air Sungai Bentong sebagai persediaan menghadapi sebarang kemungkinan. ANIH Berhad juga menasihati pengguna Lebuhraya KL-Karak agar memandu dengan berhati-hati dan merancang perjalanan sekiranya keadaan hujan masih berterusan.Untuk maklumat lebih lanjut, tepat dan terkini sila rujuk laman sosial rasmi Lembaga Lebuhraya Malaysia (LLM)/ANIH Berhad atau hubungi talian hotline LLM 1800-88-7752 dan LPT -Line di 1-700-818-700.


KASA setuju bina takungan air besar di Machang - Mohd Amar

KOTA BHARU, 11 Mei- Sebuah takungan air besar dijangka dibina di Machang, dekat sini, tahun ini bagi menyelesaikan masalah air yang dihadapi oleh penduduk Kelantan, kata Timbalan Menteri Besar Datuk Mohd Amar Nik Abdullah.Beliau berkata secara dasarnya, projek itu telah mendapat persetujuan Kementerian Alam Sekitar dan Air (KASA) dan peruntukan pembinaan takungan air tersebut akan disalurkan oleh kementerian itu sebagai projek di bawah Rancangan Malaysia Ke-12 (RMK12).“Perkara ini telah dibincangkan sejak dua tahun lepas, namun tiada persetujuan daripada pihak kerajaan. Bagaimanapun, pada tahun ini pihak kementerian bersetuju untuk membina takungan air ini tetapi nilai peruntukan belum dapat diperincikan setakat ini dan ia akan diumumkan oleh KASA dalam tempoh terdekat.“Dengan adanya kawasan takungan air ini nanti ia dapat menjadikan kesemua air berkumpul di kawasan berkenaan sekali gus boleh menyelesaikan keseluruhan masalah air yang dihadapi oleh penduduk di Kelantan,” katanya ketika ditemui pemberita di pejabatnya di Kompleks Kota Darul Naim di sini hari ini.

“Kita berharap projek ini akan berjaya selain Tenaga Nasional Berhad (TNB) juga sudah memberi kebenaran kepada kerajaan negeri untuk memanfaatkan air di Empangan Nenggiri bagi keperluan negeri,” katanya.Pada perkembangan sama, Mohd Amar berkata kerajaan negeri memerlukan sekitar RM7 bilion untuk pembinaan loji-loji baharu di kawasan yang terkesan masalah air dan juga bagi menukar paip pecah.


Seminar Pinang STEM Digital 2022 mengumpulkan penyelidik dan para inovator

GEORGE TOWN, 11 Mei - Penyelidik-penyelidik dan para inovator seluruh Malaysia dihimpunkan untuk berkongsi ilmu inovasi pedagogi. Seramai 296 peserta terlibat dengan Seminar Pinang STEM Digital 2022 yang berlangsung di Institut Pendidikan Guru (IPG) Kampus Pulau Pinang.Pengerusi Seminar PINANG STEM Digital 2022, Aneesha Hamid berkata para peserta terdiri daripada pensyarah dan pelajar Institut Pengajian Tinggi (IPT) awam dan swasta termasuk pelajar sekolah.  Pelaksanaannya bertujuan membudayakan penyelidikan dan inovasi bertepatan dengan Kluster ke-3 Transformasi IPG 2016 hingga 2025.  Ia selaras dengan Rancangan Malaysia ke-12 yang akan memperkukuhkan sistem pendidikan negara termasuk memantapkan budaya penyelidikan dan inovasi dalam kalangan warga pendidik.

(Aneesha ditemui pemberita RTM dalam majlis pelancaranSeminar Pinang STEM Digital 2022 di sini)

"Untuk berkongsi ilmu tentang inovasi-inovasi yang mereka buat terutamanya dalam pedagogi. Jadi kita menggunakan platform ini untuk berkongsi inovasi-inovasi terbaik terutamanya dalam bidang pendidikan Sains, Teknologi, Kejuruteraan dan Matematik (STEM), kalau kita tahu hasrat kerajaan adalah untuk mempertingkatkan pendidikan STEM," kata Aneesha. Seminar yang berlangsung selama dua hari itu akan berakhir esok.


EA Sports tamatkan perkongsian permainan video FIFA selepas tiga dekad

NEW YORK, 11 Mei - Siri permainan video FIFA yang sangat popular akan dijenamakan semula kepada EA Sports FC tahun depan, kata penerbit Electronic Arts.Dilancarkan pada tahun 1993, berjuta-juta peminat dan pemain bola sepak di seluruh dunia membesar bermain permainan itu.Rundingan tegang selama berbulan-bulan antara Electronic Arts (EA) yang berpangkalan di California dengan badan induk FIFA gagal diakhiri dengan perjanjian melanjutkan perkongsian, lapor The New York Times.FIFA dilaporkan mahu AS$150 juta yang diperoleh setiap tahun daripada EA dinaikkan kepada AS$250 juta atau lebih.Permainan itu mempunyai lebih daripada 150 juta akaun pemain, menurut EA, dan The New York Times berkata ia telah menjana lebih daripada AS$20 bilion dalam jualan sepanjang dua dekad yang lalu.Tiada perubahan besar pada cara permainan dijangka dan EA berkata bahawa ia telah mengekalkan hubungan dengan liga dan persatuan lain, seperti UEFA, Liga Perdana Inggeris dan La Liga Sepanyol.Bagaimanapun, acara FIFA seperti Piala Dunia tidak akan ditampilkan.

"Visi kami untuk EA Sports FC adalah untuk mewujudkan kelab bola sepak terbesar dan paling berkesan di dunia, di pusat peminat bola sepak," kata Ketua Eksekutif EA, Andrew Wilson."Selama hampir 30 tahun, kami telah membina komuniti bola sepak terbesar di dunia dengan ratusan juta pemain, beribu-ribu rakan atlet, dan ratusan liga, persekutuan dan pasukan."EA Sports FC akan menjadi kelab untuk setiap seorang daripada mereka, dan untuk peminat bola sepak di mana-mana."FIFA pantas bertindak balas dengan mengatakan bahawa ia akan melancarkan "permainan video bola sepak baharu yang dibangunkan dengan studio dan penerbit pihak ketiga"."Saya boleh memberi jaminan bahawa satu-satunya permainan tulen dan sebenar yang mempunyai nama FIFA akan menjadi yang terbaik untuk pemain dan peminat bola sepak," kata presidennya Gianni Infantino. -AFP


Johor bina 5,033 unit rumah mampu milik bermula tahun ini

JOHOR, 11 Mei - 5,033 unit rumah mampu milik untuk golongan berpendapatan rendah (B40), bakal dibina di Johor, bermula tahun ini.Menerusi hantaran Facebook, Menteri Besar, Datuk Onn Hafiz Ghazi berkata harga yang ditawarkan antara 40 ribu ringgit hingga 150 ribu ringgit, seunit.

(Menteri Besar, Datuk Onn Hafiz Ghazi, bersama Exco Perumahan dan Kerajaan Tempatan negeri, Datuk Haji Mohd Jafni Md Shukor, Pengurus Besar Perbadanan Kemajuan Perumahan Negeri, Datin Paduka Suhailizan Suliman)

Kerajaan negeri komited untuk menyiapkan pembinaan sekurang-kurangnya 5,033 unit rumah mampu milik bermula tahun ini dan tahun depan untuk golongan B40. Kerajaan negeri juga pada masa sama sedang memperhalusi perancangan perumahan untuk golongan berpendapatan sederhana (M40).Katanya, satu pelan dan dasar yang lebih komprehensif akan dibentangkan kepada rakyat Johor dalam masa yang terdekat bagi memastikan rakyat di negeri dapat memiliki rumah sendiri.


24 sekolah di Beaufort, Tenom ditutup akibat banjir

KOTA KINABALU, 11 Mei- Sebanyak 24 sekolah di Beaufort dan Tenom ditutup hari ini akibat banjir susulan hujan berterusan sejak Isnin.Pengarah Pendidikan Sabah, Datuk Dr Mistirine Radin berkata, penutupan sekolah buat sementara waktu termasuk sebuah sekolah menengah itu melibatkan seramai 474 guru dan 4,526 murid.Beliau berkata 17 sekolah di Beaufort melibatkan Sekolah Menengah Kebangsaan St Paul, Sekolah Jenis Kebangsaan Cina (SJKC) Lian Hwa, Sekolah Kebangsaan (SK) Lago, SK Pekan Membakut dan SK Bangkalalak.“Turut ditutup, SK Kabajang, SK Batu 60, SK Batandok, SK St John, SK St Paul, SK Luagan, SK Klias Baru, SK Garama, SK Mempagar, SK Biah Batu 65, SK Suasa, SK Lupak, dengan kesemua melibatkan 361 guru dan 3,656 pelajar,” katanya dalam kenyataan hari ini.

Di Tenom, Mistirine berkata ia melibatkan SK Gumisi, SK Ladang Sapong, SJKC Yuk Syn, SJKC Pada, SK Inubai dan SK Sumambu, manakala SK Mandalom ditutup untuk dijadikan pusat pemindahan sementara bagi menempatkan mangsa banjir di kampung berhampiran.“Penutupan sekolah buat sementara waktu di daerah berkenaan melibatkan seramai 113 guru dan 870 murid,” katanya.Semalam, Jawatankuasa Pengurusan Bencana Negeri Sabah memaklumkan 49 kampung di Beaufort dan Tenom terjejas banjir berikutan hujan lebat berterusan sejak petang Isnin.


Kapasiti tenaga boleh diperbaharu global dijangka cecah paras tertinggi pada 2022: IEA

PARIS, 11 Mei - Dunia akan mencatat rekod baharu untuk kapasiti kuasa boleh diperbaharu tahun ini, diterajui tenaga suria di China dan Eropah.Tetapi pertumbuhan itu boleh kehilangan momentum pada 2023, kata Agensi Tenaga Antarabangsa hari ini.Rekod baharu 295 gigawatt kapasiti kuasa dicatatkan pada 2021 walaupun terdapat kesesakan rantaian bekalan, kelewatan pembinaan dan harga bahan mentah yang tinggi, kata IEA dalam satu laporan.Tambahan 320 gigawatt dijangka dipasang tahun ini, bersamaan dengan keseluruhan permintaan elektrik Jerman atau jumlah penjanaan elektrik Kesatuan Eropah daripada gas asli.Tenaga suria akan menyumbang 60% daripada pertumbuhan kuasa boleh diperbaharu pada 2022, mendahului tenaga angin dan hidro, menurut agensi itu, yang menasihati negara maju mengenai dasar tenaga.

(Dunia akan mencatat rekod baharu untuk kapasiti kuasa boleh diperbaharu tahun ini, diterajui tenaga suria di China dan Eropah/GOOGLE)

"Kapasiti tambahan yang ditauliahkan untuk 2022 dan 2023 mempunyai potensi untuk mengurangkan pergantungan ketara Kesatuan Eropah pada gas Rusia dalam sektor kuasa," kata IEA.

"Bagaimanapun, sumbangan sebenar akan bergantung pada kejayaan langkah kecekapan tenaga selari untuk memastikan permintaan tenaga rantau ini terkawal," kata agensi itu.EU menetapkan matlamat untuk mengurangkan pergantungan beratnya pada gas asli Rusia sebanyak dua pertiga tahun ini berikutan pencerobohan Moscow di Ukraine. -AFP


Banjir kilat di Pulau Pinang, laluan utama kawasan perumahan dinaiki air

PULAU PINANG, 11 Mei - Hujan lebat sejak pukul 5 pagi tadi mengakibatkan beberapa laluan utama di Pulau Pinang ditakungi air.Ia mengakibatkan berlakunya kesesakan di laluan yang terjejas.Majlis Bandaraya Pulau Pinang (MBPP) dalam catatan Facebook mengesahkan keadaan lalu lintas terkini di Lebuhraya Tun Dr Lim Chong Eu masih bergerak perlahan akibat air yang bertakung sehingga pertengahan jalan.

(Petugas MBPP sedang melakukan kerja-kerja mengorek laluan air di lokasi kejadian/Foto FB MBPP)

Setakat pukul 9 pagi katanya, kerja-kerja pengorekan laluan air sedang dilaksanakan oleh petugas Jabatan Kejuruteraan MBPP. Tambahnya, pengguna laluan tersebut diminta agar bersabar dan Unit Warden Trafik MBPP sedang membuat kawalan aliran trafik bagi melancarkan perjalanan. Mereka juga boleh menggunakan laluan alternatif sekiranya ingin menuju ke pusat bandaraya.


Sepak mula EURO 2024 di Munich, berakhir di Berlin

ANKARA, 11 Mei - Bandar Munich di Jerman akan menjadi tuan rumah perlawanan pembukaan kejohanan bola sepak Eropah 2024 (EURO 2024), dan perlawanan akhir bakal berlangsung di Berlin.

"Jawatankuasa Eksekutif UEFA telah meluluskan jadual perlawanan untuk UEFA EURO 2024, yang akan berlangsung di sepuluh bandar di Jerman dari 14 Jun hingga 14 Julai 2024," lapor Agensi Anadolu memetik badan induk bola sepak Eropah, UEFA, dalam satu kenyataan pada Selasa."Perlawanan pembukaan akan berlangsung di Arena Bola Sepak Munich, dan perlawanan akhir akan diadakan di Olympiastadion Berlin."

Negara tuan rumah Jerman layak secara automatik ke EURO 2024 dan akan bermain dalam Kumpulan A.

Jerman akan bermain perlawanan pembukaan di Arena Bola Sepak Munich pada 14 Jun 2024. Arena Bola Sepak Munich -- milik Bayern Munich -- dipanggil Arena Allianz atas sebab penajaan.Jerman sebelum ini menjadi tuan rumah Piala Dunia FIFA 2006, yang menyaksikan Itali muncul juara. -BERNAMA


Jadikan 'adab berbeza pendapat' asas lontar pandangan menerusi media sosial

KUALA LUMPUR, 11 Mei - Adab berbeza pendapat perlu menjadi asas dalam melontarkan pandangan menerusi media sosial.Ini bagi mengurangkan perkongsian berbaur negatif yang memberi implikasi kepada perpaduan dan kesatuan masyarakat.Jelas Pengarah Pusat Kajian Syarak Institut Kefahaman Islam Malaysia (IKIM), Dr. Mohd. Farid Mohd. Shahran, setiap pandangan yang diutarakan perlu berlandaskan hujah dan bersifat ilmiah."Jadi kita kena berfikiran yang bersifat bertanggungjawb berdasarkan dalil dan hujah bersifat ilmiah dan positif dalam konteks kita menyampaikan pandangan isya-Allah media sosial akan jadi medan terbaik untuk kita bincang banyak perkara dan mendapat manfaat yang besar daripadanya," kata Mohd. Farid ketika ditemui selepas menjadi tetamu dalam rancangan Selamat Pagi Malaysia di Angkasapuri.

(Pengarah Pusat Kajian Syarak Institut Kefahaman Islam Malaysia, Dr. Mohd. Farid Mohd. Shahran)

Beliau turut mengajak masyarakat menyertai Kongres Nasional 'Islam, Keluarga Malaysia dan Keharmonian: Membina Agenda Kalis Cabaran Masa Depan'.Antara objektif kongres ialah menyusun tindakan dan mengenal pasti dasar ke arah mengekalkan keharmonian negara.Forum itu yang diadakan secara hibrid pada 19 hingga 20 Mei juga boleh disertai menerusi Laman Facebook IKIM.


Peperiksaan semester 3 STPM 2021, ulangan semester 2 dipinda ke tarikh baharu

PUTRAJAYA, 11 Mei - Peperiksaan Semester 3 Sijil Tinggi Persekolahan Malaysia (STPM) 2021 dan Ulangan Semester 2 STPM 2021 telah dipinda ke tarikh baharu.Menurut Majlis Peperiksaan Malaysia (MPM), tarikh baharu peperiksaan Semester 3 STPM 2021 adalah 25 dan 26 Mei serta 13 hingga 15 Jun, manakala peperiksaan Ulangan Semester 2 STPM 2021 adalah 16, 20, 21 dan 22 Jun.MPM menerusi kenyataan hari ini memaklumkan Peperiksaan Semester 3 STPM 2021 sebelum ini dijadualkan pada 18, 19, 24 dan 26 Mei, manakala peperiksaan Ulangan Semester 2 STPM 2021 pula pada 13, 14, 15 dan 16 Jun.

Kalendar Peperiksaan STPM Kohort 2021, Jadual Waktu Peperiksaan Semester 3 STPM 2021 dan Jadual Waktu Peperiksaan Ulangan Semester 2 STPM 2021 yang telah dikemas kini pada 9 Mei lepas boleh dimuat turun melalui portal MPM di www.mpm.edu.my.Sebarang pertanyaan boleh dikemukakan ke Bahagian Pengendalian STPM dan MUET, MPM melalui e-mel This email address is being protected from spambots. You need JavaScript enabled to view it. atau melalui telefon di talian 03-61261600 sambungan 1661/1662/1663/1664/1665.


PM: Industri tekstil negara berpotensi besar

LONDON, 11 Mei - Industri tekstil Malaysia, khususnya fabrik unik dan kreatif seperti tenunan serta batik berpotensi besar untuk membawa negara ke persada antarabangsa dan menjadi komoditi menguntungkan. Perdana Menteri melahirkan keyakinan industri negara seperti Tenun Pahang Diraja, batik, songket dan tekat berdaya maju untuk diketengahkan pada mata dunia. "Saya percaya jika di buat promosi besar-besaran di London ia mungkin akan menarik bukan sahaja masyarakat local bahkan pelancong yang datang ke London berpeluang dan dapat melihat sendiri melihat sendiri tenunan dan membeli tenunan ini," katanya di sini.Datuk Seri Ismail Sabri, yang tiba di ibu negara United Kingdom pada awal pagi Selasa, melawat Pameran Tenun Pahang Diraja yang diadakan buat julung kalinya di Suruhanjaya Tinggi Malaysia di Belgrave Square.Terdahulu, Raja Permaisuri Agong Tunku Hajah Azizah Aminah Maimunah Iskandariah berkenan menerima menghadap Perdana Menteri serta delegasi dan kemudian melawat Pameran Tenun Pahang Diraja.

(Raja Permaisuri Agong Tunku Hajah Azizah Aminah Maimunah Iskandariah berkenan menerima menghadap Perdana Menteri)

Datuk Seri Ismail Sabri, yang merupakan Ahli Parlimen Bera, bangga dengan sambutan memberangsangkan Pameran Tenun Pahang Diraja ‘menyulam harapan’ sempena Minggu Kraf London kerana melibatkan hasil kreativiti penghuni Penjara Penor dan Bentong, Pahang. Program seumpamanya boleh ditambah baik termasuk dari segi latihan dan kemahiran serta mendapat sokongan orang ramai. Merujuk cadangan kerajaan Pahang untuk menubuhkan pusat tenunan di Pekan, Perdana Menteri percaya lebih banyak pendidikan latihan teknikal dan vokasional dalam industri tekstil negara akan dapat diwujudkan.Beliau tidak menolak kemungkinan lebih banyak institut latihan berkaitan industri tekstil negara akan diwujudkan pada masa depan.Selepas kunjungan ke pameran ini, Perdana Menteri yang diiringi Pesuruhjaya Tinggi Malaysia ke United Kingdom, Zakri Jaafar, telah menyertai majlis menyambut hari raya adil fitri bersama Keluarga Malaysia di London, sebelum berlepas ke Washington.


PM seru ahli UMNO teruskan perjuangan martabat agama, bangsa, dan tanah air

KUALA LUMPUR, 11 Mei - Perdana Menteri Datuk Seri Ismail Sabri Yaakob menyeru seluruh ahli UMNO bersama-sama meneruskan perjuangan memartabatkan agama, bangsa dan tanah air.Bersempena sambutan ulang tahun UMNO ke-76 hari ini, Ismail Sabri yang juga Naib Presiden parti itu berharap agar UMNO terus kukuh memayungi dan melindungi seluruh masyarakat di negara ini.

(Foto FB Datuk Seri Ismail Sabri Yaakob)

“Hari ini, genap 76 tahun UMNO menjadi sebuah wadah perjuangan orang Melayu dan nakhoda yang sentiasa menabur bakti kepada seluruh masyarakat tanpa mengira kaum.“Selamat menyambut Hari Ulang Tahun UMNO ke-76,” katanya menerusi catatan di Facebook rasminya.


Lima nama doktor pembuli diserahkan kepada KKM

GEORGE TOWN, 11 Mei - Nama lima doktor di Hospital Pulau Pinang (HPP) yang didakwa sebagai pembuli telah diserahkan kepada Kementerian Kesihatan (KKM).Senarai nama itu dikemukakan Pengerusi Jawatankuasa Agroteknologi dan Keselamatan Makanan, Pembangunan Luar Bandar dan Kesihatan Pulau Pinang, Dr Norlela Ariffin.Beliau menghantar nama lima doktor itu untuk diperiksa oleh Menteri Kesihatan Khairy Jamaluddin. Dr Norlela bagaimanapun menjelaskan, lima doktor itu tidak mempunyai kaitan dengan kematian seorang doktor pelatih yang bertugas di HPP baharu-baharu ini.

(Pengerusi Jawatankuasa Agroteknologi dan Keselamatan Makanan, Pembangunan Luar Bandar dan Kesihatan Pulau Pinang, Dr Norlela Ariffin)

Kes tersebut masih dalam siasatan.Pada 17 April lepas, doktor pelatih berusia 25 tahun itu ditemukan maut dipercayai terjatuh dari unit kediamannya di bangunan berhampiran, di Jalan Datuk Keramat di sini.Sebelum ini, Pengarah Jabatan Kesihatan Negeri Pulau Pinang Dr Maarof Sudin mengesahkan mangsa adalah Pegawai Perubatan Siswazah yang melaporkan diri pada 4 April lepas di HPP dan pihaknya akan memberi kerjasama sepenuhnya dalam siasatan polis.Pada 6 Mei lepas, Khairy turut dilaporkan berkata KKM akan menubuhkan ‘task force’ bebas atau pasukan petugas bagi menyiasat kematian seorang doktor pelatih itu


Janin bayi ditemukan dalam tandas stesen minyak

KUALA LUMPUR, 11 Mei - Janin bayi yang cukup sifat ditemukan orang awam dalam tandas di sebuah stesen minyak di Danau Kota, Setapak, Kuala Lumpur petang semalam.Janin dianggarkan berusia enam hingga lapan bulan dan dibuang ke dalam mangkuk tandas premis tersebut.Menurut Ketua Polis Daerah Wangsa Maju, Superintendan Ashari Abu Samah memaklumkan bertindak atas maklumat yang diterima kira-kira 4.57 petang semalam, sepasukan pegawai serta anggota menjalankan siasatan di lokasi insiden.

(Janin bayi yang cukup sifat ditemui di sini/Foto Polis KL)

"Janin itu kemudiannya dibawa ke unit forensik Hospital Kuala Lumpur untuk bedah siasat dan siasatan masih dijalankan berhubung kejadian," katanya dalam kenyataan hari ini.Kes disiasat mengikut Seksyen 318 Kanun Keseksaan. Orang ramai yang mempunyai maklumat berhubung kes berkenaan boleh menghubungi Ibu Pejabat Daerah Wangsa Maju di talian 03-92899222 atau Hotline Kuala Lumpur 03-21159999 atau balai polis berhampiran.


Tempat bersejarah dan seni warisan negara terus diketengahkan

KUALA LUMPUR, 11 Mei - Di Malaysia terdapat banyak tempat sejarah yang kaya dengan monumen warisan sejarah untuk kunjungan pelancong samada dari dalam dan luar negara.Misalya di tiga daerah di Wilayah Utara Perak iaitu Lenggong, Kuala Kangsar dan Taiping.Sehubungan itu bagi menggalakkan minat masyarakat kepada sejarah dan merancakkan ekonomi tempatan, Think City telah mengumumkan peruntukan RM10 juta menerusi Program Geran Pemangkin Ekonomi Budaya.Program yang mendapat kerjasama ementerian Kewangan (MoF) itu seiring inisiatif pihaknya melalui Rangkaian Arkeopelancongan Wilayah Utara dan Program Pembangunan Ekonomi Tempatan.

Justeru Pengarah Kanan Sektor Kreatif Dan Usahasama Think City, Izan Satrina Sallehuddin mempelawa individu, kolektif dan organisasi di seluruh negara supaya memohon untuk geran berkenaan.

"Semestinya kita tahu kita punya sektor budaya, seni secara amnya adalah sektor tidak formal. Jadi, kita tidak menghadkan anda sebagai institusi ataupun syarikat sahaja yang untuk mendaftar, anda boleh jadi sebagai individu dan perseorangan," kata Izan Satrina dalam rancangan Selamat Pagi Malaysia.Tarikh akhir permohonan geran ialah pada 22 Mei ini.


PM: Ramah mesra Aidilfitri keluarga Malaysia di London

LONDON, 11 Mei - Tampil segak dengan berbaju Melayu dan anggun memakai baju kurung serta pakaian tradisional lain, terpancar keceriaan dan rasa teruja di wajah para tetamu yang menghadiri majlis sambutan Hari Raya Aidilfitri Keluarga Malaysia di sini, Selasa.Seakan berada bersama ahli keluarga dan suasana sambutan Aidilfitri di tanah air, sebahagian daripada 300 rakyat Malaysia yang menghadiri majlis Keluarga Malaysia di sini ternyata tidak melepaskan peluang bertanya khabar antara satu sama lain selepas sekian lama tidak bertemu dan meraikan ‘rumah terbuka Hari Raya’ berikutan pandemik COVID-19 sejak dua tahun lalu.Majlis sambutan Hari Raya Keluarga Malaysia bersama Perdana Menteri Datuk Seri Ismail Sabri Yaakob dan delegasi Malaysia menjadi manifestasi kerukunan dan hubungan rapat masyarakat majmuk Malaysia.Kehadiran Ismail Sabri, yang dalam perjalanan ke Washington DC bagi menghadiri Sidang Kemuncak Khas ASEAN-Amerika Syarikat, berada di ibu kota England untuk melawat Pameran Tenun Pahang Diraja dan sambutan hari raya itu, turut mengubat rindu mereka kepada tanah air dan juadah hidangan Malaysia.“Saya gembira melihat hubungan Keluarga Malaysia yang begitu rapat tanpa mengira kaum, tanpa mengira agama. Semangat Keluarga Malaysia bukan sahaja di Malaysia tetapi juga di luar negara. Saya bangga dengan apa yang saya lihat di London,” katanya kepada wartawan Malaysia di sini.

(Perdana Menteri Datuk Seri Ismail Sabri Yaakob, di Majlis sambutan Hari Raya Keluarga Malaysia)

Perdana Menteri berkata kehadiran ramai rakyat Malaysia yang menetap di United Kingdom pada majlis itu mengujakannya dan beliau bangga melihat hubungan erat rakyat Malaysia antara satu sama lain tanpa mengira kaum dan agama bukan sahaja dalam kalangan penuntut, pekerja Malaysia tetapi juga dalam kalangan rakyat Malaysia di sini.“Inilah sebenarnya impian saya untuk melihat rakyat Malaysia sebagai satu keluarga besar yang kita panggil keluarga Malaysia,” katanya yang meluangkan masa kira-kira tiga jam pada majlis itu untuk bertanya khabar dan beramah mesra dengan para hadirin.Beberapa rakyat Malaysia yang ditemui Bernama pada majlis berkenaan menyifatkan konsep Keluarga Malaysia yang diterapkan kerajaan pimpinan Ismail Sabri itu adalah suatu hasrat murni yang harus didukung semua pihak.Menurut mereka, aspirasi Keluarga Malaysia membawa harapan untuk rakyat pelbagai negara ini bersatu-padu dan bekerjasama erat dalam menghadapi apa jua cabaran yang mendatang demi kemajuan negara. Bagi pakar bedah, Dr Nur Amalina Che Bakri, 35, yang sudah menetap di Victoria, United Kingdom sejak 18 tahun lalu, rakyat Malaysia tanpa mengira agama dan kaum perlu bersama-sama untuk membina Keluarga Malaysia, sekali gus merealisasikan hasrat menjadi Malaysia sebagai negara maju.Melahirkan rasa gembira dapat menghadiri sambutan Hari Raya bersama ibunya, beliau mendoakan seluruh rakyat Malaysia sentiasa mendapat rahmat Allah SWT serta hidup aman damai, bersatu-padu dan bekerjasama antara satu sama lain untuk membina Keluarga Malaysia yang kuat untuk perpaduan seluruh rakyat Malaysia.Sementara itu, penuntut tahun akhir bidang seni bina di De Monfort University Leicester, Farah Salim berkata berjauhan daripada keluarga dan berhari raya di perantauan adalah suatu pengalaman yang mengajarnya menjadi lebih matang untuk melayari bahtera kehidupan.”Dapat menghadiri sambutan Hari Raya Keluarga Malaysia ini amat menceriakan kerana saya dapat berkenalan dengan ramai orang apatah lagi bertemu dan bersalaman dengan Perdana Menteri dan pemimpin negara yang lain,” katanya.Bagi penuntut jurusan undang-undang di University of Sheffield, Mohamad Iman berkata aspirasi Keluarga Malaysia adalah suatu ‘payung besar’ bagi rakyat Malaysia di mana jua mereka berada dan perlu bersama-sama berbakti kepada negara.”Apa yang saya belajar di luar negara ini adalah untuk menimba pengalaman, idea dan ilmu untuk saya terapkan apabila kembali ke tanah air nanti,” katanya dan berharap Malaysia akan mempunyai kestabilan politik dan kekuatan ekonomi untuk membolehkan negara kembali bangkit dan pulih selepas pandemik COVID-19 yang melanda dunia.Majlis sambutan itu turut dihadiri sekumpulan penuntut bukan Islam Malaysia termasuk yang sedang melanjutkan pengajian di Oxford, kira-kira dua jam perjalanan dari London.Antara mereka ialah Isabel Lee dan Ethan Saw, kedua-duanya berusia 19 tahun yang belajar dalam bidang falsafah, politik dan ekonomi di University of Oxford serta Samantha Lee, 21, penuntut bidang pergigian di Barts and The London School of Medicine and Dentistry. - BERNAMA


Banjir kilat di Bentong, beberapa kampung terjejas

BENTONG, 11 Mei - Hujan lebat berterusan sejak malam tadi mengakibatkan beberapa kampung di Janda Baik mengalami kejadian banjir kilat.  Susulan itu, 42 keluarga terlibat termasuk 12 keluarga di Kampung Sum Sum dipindahkan agensi penyelamat manakala 30 keluarga di Kampung Chemperoh berpindah sendiri.  Kampung Pulau Santap dan Kampung Chemperoh paling teruk terjejas dalam kejadian kira-kira pukul 5.30 pagi tadi. Penolong Pengarah (Operasi) Jabatan Bomba dan Penyelamat Malaysia (JBPM) Pahang, Ismail Abdul Ghani berkata sepasukan pegawai dan anggota dari Balai Bomba dan Penyelamat Bentong dibantu Pasukan Bomba Sukarela (PBS) berjaya memindahkan penduduk terjejas awal pagi tadi.  Katanya, pihak bomba menerima panggilan kecemasan pada pukul 5.27 pagi, sebelum 30 pegawai dan anggota bersama tiga jentera dikejarkan ke lokasi kejadian.  Sehingga kini katanya, pemantauan berterusan masih dilakukan berikutan keadaan cuaca masih kurang baik.

(Kediaman dan kenderaan rosak akibat banjir kilat)

Sementara itu, satu kejadian tanah runtuh juga berlaku di laluan masuk ke Kampung Janda Baik dan laluan antara Kampung Sum Sum dan Kampung Chemperoh.  Laluan itu sudah ditutup kepada pengguna bagi kerja-kerja pembersihan lumpur dan serpihan batu.  Sebuah jentera milik JBPM Pahang turut terkandas akibat lumpur tebal ketika dalam perjalanan menghala ke Kampung Chemperoh bagi tugas memindahkan penduduk terjejas akibat banjir kilat itu.


Loji rawatan air hampiri paras kritikal, pengguna di Pendang dan Yan disaran membuat persediaan

ALOR SETAR, 11 Mei - Pengguna di daerah Pendang dan Yan di Kedah disaran membuat persediaan awal dengan menyimpan air serta menggunakan air secara berhemah.  Ini kerana Loji Rawatan Air (LRA) Jenun Lama dan Jenun Baru berada di tahap berjaga-jaga menghampiri paras kritikal.  Pengerusi Jawatankuasa Kerja Raya, Bekalan dan Sumber Air, Tenaga, Pengairan dan Saliran Negeri, Datuk Suraya Yaacob dalam kenyataan berkata LRA Jenun Lama dan LRA Jenun Baru beroperasi pada kapasiti 50% sejak petang semalam. Manakala operasi LRA Pokok Sena dihentikan sepenuhnya sejak kelmarin.  Dijangkakan ianya akan melibatkan sekitar 38,500 akaun pengguna di sebahagian Kota Setar, Pokok Sena, Pendang dan Yan.

Beliau berkata Lembaga Kemajuan Pertanian Muda (MADA) memaklumkan aliran air Sungai Santap dibuka semula malam tadi bagi membolehkan LRA Pokok Sena beroperasi semula.  Selepas mencapai paras minimum tahap mengepam, operasi LRA Pokok Sena akan dapat diaktifkan semula pada kadar 50% untuk memulihkan bekalan kepada pengguna di daerah Pokok Sena.  Lori tangki Syarikat Air Darul Aman (SADA) juga mula digerakkan ke kawasan yang terjejas sejak pagi semalam.  Jelas beliau, sebarang aduan dan pertanyaan boleh diajukan ke Bilik Gerakan Ibu Pejabat ditalian 04-7408976; Pusat Operasi Wilayah Kedah Utara 1 di talian 04-7340522; Pusat Operasi Wilayah Kedah Utara 2 di talian 04-7870980; dan Pusat Informasi SADA (SIC) di talian 1300 88 0017.


PM tiba di London

(Perdana Menteri, yang dalam perjalanan ke Washington DC bagi menghadiri Sidang Kemuncak ASEAN-Amerika Syarikat, dijadual melawat Pameran Tenun Pahang: Menyulam Harapan yang diadakan sempena London Craft Week di bangunan Suruhanjaya Tinggi Malaysia di Belgrave Square)

LONDON, 10 Mei- Perdana Menteri Datuk Seri Ismail Sabri Yaakob tiba di London awal hari ini, untuk menghadiri beberapa acara.Ketibaan Perdana Menteri di Lapangan Terbang Luton disambut Pesuruhjaya Tinggi Malaysia di United Kingdom Zakri Jaafar.Sementara, Timbalan Pesuruhjaya Tinggi Malaysia Zahid Rastam serta ketua-ketua jabatan dan agensi Malaysia yang berpejabat di London menyambut ketibaan Datuk Seri Ismail Sabri di hotel penginapannya.Perdana Menteri, yang dalam perjalanan ke Washington DC bagi menghadiri Sidang Kemuncak ASEAN-Amerika Syarikat, dijadual melawat Pameran Tenun Pahang: Menyulam Harapan yang diadakan sempena London Craft Week di bangunan Suruhanjaya Tinggi Malaysia di Belgrave Square.

(Perdana Menteri Datuk Seri Ismail Sabri Yaakob (kanan) disambut Timbalan Pesuruhjaya Tinggi Malaysia ke United Kingdom Zahid Rastam sejurus tiba di London pada awal pagi Selasa)

Beliau turut dijadual menghadap Raja Permaisuri Agong Tunku Hajah Azizah Aminah Maimunah Iskandariah, yang berada di London bagi pameran yang julung kali diadakan itu.Perdana Menteri menghadiri majlis sambutan Hari Raya Aidilfitri Keluarga Malaysia dengan rakyat Malaysia yang menetap di United Kingdom, sebelum meneruskan misi lawatan ke Washington.


Rapid Rail mohon maaf, tren terkandas punca LRT Kelana Jaya terjejas

SUBANG JAYA, 10 Mei- Perkhidmatan Transit Aliran Ringan (LRT) Laluan Kelana Jaya yang terjejas pagi tadi berlaku disebabkan sebuah tren yang terkandas.Ketua Pegawai Eksekutif Rapid Rail Sdn Bhd, Amir Hamdan berkata, tren bernombor 39 yang terkandas di Stesen LRT Taman Jaya dikatakan berpunca daripada masalah sistem brek."Kejadian dilaporkan berlaku pada jam 8.16 pagi tadi setelah Pusat Kawalan Operasi mendapati isu kebocoran hidraulik.Seramai 250 penumpang di dalam tren bernombor 39 tersebut terkandas dan ia juga menjejaskan seramai 12,000 penumpang dari 17 stesen lain," katanya dalam sidang media di sini.

(Amir Hamdan, Ketua Pegawai Eksekutif Rapid Rail Sdn Bhd)

Susulan itu, pihaknya memohon maaf kepada semua pengguna yang mengalami kelewatan dan kesulitan untuk menuju destinasi masing-masing khususnya ke tempat kerja pada pagi tadi."Penumpang yang terjejas boleh menuntut baucar bayaran balik satu perjalanan untuk lima hari bermula hari ini yang boleh digunakan di laluan LRT kelana Jaya, LRT Ampang dan LRT Kajang," katanya lagi.


Pelajar lelaki meninggal dunia ketika merentas desa

MARANG, 10 Mei- Seorang pelajar tingkatan empat di sebuah sekolah menengah di sini, meninggal dunia ketika sedang menjalani latihan merentas desa pagi tadi.Ketua Polis Daerah Marang DSP Mohd Zain Mat Dris berkata dalam kejadian pada 8.34 pagi itu, pelajar tersebut, Aman Basri Muhd Rohaizi, 16, dikatakan terjatuh ketika sedang berlari dan pengsan."Berdasarkan temu bual bersama beberapa saksi pelajar sekolah yang sama, mereka telah cuba memberi bantuan pernafasan namun keadaan mangsa semakin lemah."Guru yang bertugas telah membawa mangsa ke klinik Pengkalan Berangan untuk menerima rawatan namun doktor memaklumkan mangsa telah meninggal dunia," katanya dalam kenyataan hari ini.

Beliau berkata terdapat luka di bahagian atas kening sebelah kanan, calar di bawah dagu sebelah kiri dan calar di belakang tangan sebelah kiri yang dipercayai berlaku semasa mangsa terjatuh.Hasil pemeriksaan pada fizikal mangsa mendapati tiada sebarang unsur jenayah dan kes diklasifikasikan sebagai mati mengejut.-BERNAMA


Nilai eksport minyak sawit negara cecah RM7.5 bilion

PUTRAJAYA, 10 Mei- Nilai eksport minyak sawit negara mencecah RM7.5 bilion pada Mac tahun ini.Daripada nilai itu, Sabah mencatatkan eksport tertinggi iaitu sebanyak RM1.8 bilion diikuti Johor RM1.7 bilion dan Sarawak RM1.5 bilion. Ketua Perangkawan, Datuk Seri Dr. Mohd Uzir Mahidin berkata, jumlah dagangan negara meningkat 27.3 peratus tahun ke tahun kepada RM236.6 bilion. Manakala import meningkat 29.9 peratus kepada RM104.9 bilion."Antara lima negeri pengeksport utama, Pulau Pinang kekal sebagai pengeksport utama dengan sumbangan 31.3 peratus," katanya menerusi kenyataan.

(Datuk Seri Dr. Mohd Uzir Mahidin, Ketua Perangkawan)

Bagi import, Selangor kekal sebagai penyumbang utama dengan 25.2 peratus, diikuti Pulau Pinang 22.4 peratus.


Syarikat konsesi diberi amaran selesai isu sampah di Perak

IPOH, 10 Mei- Kegagalan syarikat konsesi melaksanakan tanggungjawab mengutip sampah di Perak boleh mengakibatkan mereka ditamatkan perkhidmatan seperti dinyatakan dalam perjanjian bersama pihak berkuasa tempatan (PBT).  Menteri Besar Perak, Datuk Seri Saarani Mohamad berkata, pihaknya menerima banyak aduan daripada orang ramai berkaitan sampah-sarap yang tidak dikutip sehingga dua minggu di sekitar kawasan Ipoh dan Taiping.  Jelas beliau, masalah berkenaan telah dimaklumkan kepada PBT berkaitan dan alasan diberikan adalah kekurangan pekerja serta jumlah sampah yang meningkat ketika perayaan Hari Raya Aidilfitri.  "Di Perak, kita telah beri hak kepada Majuperak Utilities Management Sdn Bhd untuk menguruskan kerja berkaitan pungutan sampah dan mereka telah tandatangan perjanjian dengan beberapa PBT.Kalau prestasi mereka tidak memuaskan, mungkin ada sesuatu yang tidak kena dan kalau ada klausa tamatkan perkhidmatan berkenaan, kena tamatkan jika tidak menunjukkan prestasi baik," katanya pada program Hari Bertemu Pelanggan Kerajaan Negeri Perak di Stadium Indera Mulia di sini.

(Datuk Seri Saarani melayan orang ramai pada Hari Bertemu Pelanggan Kerajaan Negeri Perak di Stadium Indera Mulia)

Tambah beliau, pihaknya akan mengarahkan syarikat konsesi Majuperak Holding supaya menasihati Majuperak Utilities Management Sdn Bhd supaya menyelesaikan isu sampah tersebut.Menurutnya, syarikat tersebut mempunyai tempoh percubaan sehingga November tahun ini sebelum keputusan dibuat sama ada menyambung kontrak atau ditamatkan perkhidmatan.


Budak jatuh sungai : Ciri-ciri keselamatan di Kinta Riverwalk, Ipoh dipertingkat

IPOH, 10 Mei- Ciri-ciri keselamatan kawasan operasi permainan bermotor di Amusement Park, Kinta Riverwalk akan dipertingkat. Ia susulan insiden seorang kanak-kanak terjatuh ke dalam sungai, Ahad lalu.  Pengerusi Jawatankuasa Perumahan, Kerajaan Tempatan dan Pelancongan Negeri, Datuk Nolee Ashilin Mohamed Radzi berkata, perbincangan akan dilakukan bersama Majlis Bandaraya Ipoh (MBI) berkaitan risiko-risiko keselamatan dan tindakan yang perlu diambil termasuk memasang pagar.  "Siasatan awal mendapati, kejadian itu berlaku di laluan bahagian bawah yang tidak dibenarkan atas faktor keselamatan.  Ketika kejadian, terdapat 10 pekerja yang memantau keselamatan kawasan permainan itu dan kawalan terhadap kanak-kanak yang menaiki kenderaan mainan adalah di bawah tanggungjawab ibu bapa atau penjaga," katanya.

(Datuk Nolee Ashilin Mohamed Radzi, Pengerusi Jawatankuasa Perumahan, Kerajaan Tempatan dan Pelancongan Negeri)

Baru-baru ini, video insiden berkenaan tular di media sosial menunjukkan kenderaan mainan dinaiki seorang kanak-kanak telah terjatuh ke dalam sungai sebelum diselamatkan oleh ibu bapa mangsa dan orang ramai yang berada di tempat kejadian.


Tambah panel penilai untuk percepat proses 'pitching' - KP RTM

KUALA LUMPUR, 10 Mei - Lebih 1,000 Syarikat Pembekal hadir pada sesi taklimat Perolehan Pembekalan Program Televisyen (TV) Tempatan (Swasta Baharu dan Sambung Siar) Tahun 2023 di Angkasapuri.Menurut Ketua Pengarah Penyiaran Datuk Che Roslan Che Daud, lebih ramai panel akan diwujudkan bagi mempercepatkan proses saringan perolehan (pitching) sekali gus membolehkan proses itu dapat diselesaikan dalam masa singkat.Katanya saringan perolehan di RTM telah ditambah baik kepada 11 daripada 23 proses sebelum ini yang dilaksanakan tertakluk kepada pekeliling, arahan dan peraturan ditetapkan kerajaan."Proses telah kita rekayasa atau membuat 'reingeneering' dan kita akan lalui satu proses yang lebih singkat, andai jumlah itu besar kita akan ramaikan lagi panel-panel untuk menilai atau menapis pitching tersebut.“Kita ada panel-panel yang dilantik dan akan ramaikan panel tersebut supaya proses-proses ini dapat dipercepatkan," kata Che Roslan.Beliau mengulas perkara itu selepas Sesi Taklimat Bersama Pembekal Bagi Perolehan Pembekalan Program TV Tempatan (Swasta Baharu dan Sambung Siar) Tahun 2023 di Auditorium Perdana, Angkasapuri.Jelasnya tarikh bagi sesi ‘pitching’ itu akan bermula pada 5 Julai sehingga 30 Ogos depan.Kertas cadangan perlu didaftarkan dalam "Television Content Management System" (TV CMS) mulai 11 hingga 14 Mei ini.Syarikat- pembekal perlu merujuk kepada Penyataan Keperluan (Need Statement) bagi memenuhi syarat dan keperluan lima saluran TV RTM, iaitu TV1, TV2, TV Okey, Saluran Berita dan Saluran Sukan.Penyataan Keperluan boleh diperoleh menerusi laman sesawang www.rtm.gov.my dan www.kkmm.gov.my.

(Ketua Pengarah Penyiaran, Datuk Che Roslan Che Daud)


Kes HFMD di Terengganu meningkat lebih 700 peratus

KUALA TERENGGANU, 10 Mei- Sejumlah 782 kes Penyakit, Tangan, Kaki dan Mulut (HFMD) dilaporkan di Terengganu setakat 7 Mei lepas. Jumlah itu meningkat 723.2 peratus berbanding tempoh sama tahun lalu. Pengarah Kesihatan Negeri Terengganu, Datuk Dr. Kasemani Embong berkata, 19 wabak dilaporkan di lima daerah di negeri itu. "Paling banyak di Kuala Terengganu dan Setiu dengan 5 lokaliti dikesan terdapat wabak tersebut. Kebanyakan penularan wabak berlaku di tadika dan taska di negeri ini," katanya.

(Datuk Dr. Kasemani Embong, Pengarah Kesihatan Negeri Terengganu)

Sehubungan itu, pihaknya akan meningkatkan lagi rondaan dan pemantauan bagi memastikan semua pusat jagaan memperkemas prosedur penghantaran anak-anak yang bergejala. "Sanitasi ruang perlu dilakukan selepas tamat sekolah kerana ketika ini dilihat ia kurang dilakukan dan perkongsian tempat peribadi, makan dan minum serta permainan perlu diberi perhatian.Kurang saringan di pintu masuk pusat asuhan antara faktor penularan wabak berkenaan," katanya lagi.


Pembinaan 'belat' di Kampung Telaga Batu selesai hari ini

JITRA, 10 Mei - Kerja-kerja membina “belat” atau sekatan bagi menyekat air keluar melalui runtuhan ban Sungai Santap di Kampung Telaga Batu di sini dijangka selesai petang ini. Ia bagi membolehkan air dari Sungai Pelubang dapat disalurkan ke Sungai Santap sekali gus dapat meningkatkan paras air di sungai itu yang menyusut teruk akibat runtuhan tebing sungai berkenaan tengah hari semalam.  Menteri Besar Kedah, Datuk Seri Muhammad Sanusi Md Nor berkata kerja-kerja membina "belat" giat dilakukan oleh pihak kontraktor bermula malam tadi dan dijangka siap hari ini. Pembinaan belat berkenaan perlu dilakukan bagi menghentikan pergerakan air sebelum kerja-kerja baik pulih ban pecah di Kampung itu yang dijangka menelan kos sebanyak RM1.8 juta dapat dilakukan. Jelas beliau hanya satu meter kenaikan paras air Sungai Santap diperlukan bagi membolehkan Loji Rawatan Air (LRA) Pokok Sena yang ditutup sepenuhnya bermula semalam, dapat beroperasi semula.

(Kejadian ban pecah di Sungai Santap)

"Jadi untuk tindakan segera dibelat sungai nilah, dia akan limpah balik masuk ke sana. Kita perlu lagi peningkatan paras air daripada yang ada sekarang ini meningkat satu meter saja lagi untuk semua LRA ni, dapat beroperasi seperti biasa. Kos pembaikan ban tu pun agak tinggi, kos yang dibelakang saya yang dimaklumkan oleh Lembaga Kemajuan Pertanian Muda (MADA) RM300,000 untuk menyediakan belat ni yang ditempat runtuh tu mungkin akan menelan kos jutaan ringgit dan kita akan usahakan supaya ia dapat diperbaiki segera,"  Beliau bercakap kepada pemberita selepas meninjau lokasi runtuhan di Kampung Telaga Batu, Jitra, dan LRA Pokok Sena di Sungai Santap. Muhammad Sanusi berkata penutupan LRA Pokok Sena memberi kesan kepada 13,500 akaun pengguna di kawasan itu. Bagi memastikan pengguna mendapat bekalan air yang secukupnya, Syarikat Air Darul Aman Sdn Bhd (SADA) telah menyediakan beberapa buah lori bagi menghantar bekalan air kepada penduduk yang terjejas.


Pekerja restoran didenda RM1,500, mengaku bersalah cederakan seorang lelaki

JEMPOL, 10 Mei- Mahkamah Majistret Bahau mengenakan denda RM1,500 atau penjara sembilan bulan terhadap seorang pekerja restoran selepas mengaku bersalah atas pertuduhan dengan sengaja menyebabkan kecederaan terhadap seorang lelaki minggu lalu.    Tertuduh, Mohd Isa Ramliee, 21 tahun membuat pengakuan berkenaan dihadapan Majistret, Muhammad Hidayat Wahab. Berdasarkan pertuduhan, tertuduh dengan sengaja menyebabkan cedera ke atas seorang lelaki berusia 30 tahun di Restoran Nasi Kandar Liga Maju Bahau pada 5 Mei lalu kira – kira pukul 1. 00 pagi.    Tertuduh melakukan kesalahan mengikut Seksyen 323 Kanun Keseksaan yang membawa hukuman penjara sehingga satu tahun atau dengan denda hingga dua ribu ringgit atau kedua-duanya jika sabit kesalahan.    Pendakwaan dikendalikan Timbalan Pendakwa Raya, Ahmad Loqman Hakim Ahmad Khairie manakala tertuduh tidak diwakili peguam.   Media sebelum ini melaporkan tular di media sosial berlaku bergaduhan di restoran terbabit dipercayai berpunca daripada harga nasi goreng kosong dengan telur yang dicaj RM6.

(Mohd Isa Ramliee, 21 tahun mengaku bersalah menyebabkan kecederaan terhadap seorang lelaki minggu lalu di sebuah restoran gara-gara nasi goreng RM6)


NEGERIfm penuhi pengisian Syawal buat pendengar

SEREMBAN, 10 Mei - Syawal 1443 Hijrah lebih bermakna kerana diraikan dengan suasana meriah susulan kerajaan kelonggaran Prosedur Operasi Standard (SOP) dalam fasa peralihan ke Endemik.Stesen radio NEGERIfm menyediakan pelbagai pengisian program sempena Aidilfitri, antaranya program Dari Konti ke Lokasi.  Pengarah Jabatan Penyiaran Negeri Sembilan, Kamal Roslim berkata ia juga sebagai usaha agar NEGERIfm lebih dikenali bukan sahaja oleh penduduk Negeri Sembilan. Gaya raya NEGERIfm pada kali ini, selain menyajikan program radio yang lain daripada kebiasaan turut menyokong industri swasta dan mendekati pendengar. "Sebenarnya ini adalah Program Tanggungjawab Sosial Korporat (CSR) juga kita bantu kerajaan rancakkan ekonomi. Sebenarnya program seperti ini bagus supaya masyarakat kenal fungsi stesen negeri. Selain kita sampaikan maklumat kerajaan kita mahu masyarakat tahu kandungan rancangan kita bukan setakat untuk beri hiburan semata-mata tetapi kita mahu beri pendidikan kepada masyarakat dengan radio di lokasi dapat meluaskan lingkungan pendengar. Itu paling penting," kata Kamal di sini. "Apabila kerajaan umumkan kita fasa endemik itu satu benda menarik untuk kita sambut Syawal ni antara NEGERIfm menyediakan pelbagai program radio khususnya. Bukan itu sahaja, kami sudah terbitkan program raya yang viral, seronok rayakan Syawal untuk tahun 2022," kata Juruhebah NEGERIfm, Dj Syafiq.

Ketua Eksekutif Kumpulan Tasik Villa, Jofhua Yeong Kong Zhi sentiasa menyambut baik kerjasama dengan NEGERIfm yang sentiasa memberi ruang dan peluang untuk mencipta perkara baharu.  "Pihak saya menghargai apa yang telah dilakukan NEGERIfm lakukan untuk teamTasik Villa. Buat masa ini mesek positif penting kepada pendengar, kerana ini adalah kali pertama kami boleh beraya dengan SOP yang tidak ketat," Ketua Eksekutif KumpulanTasik Villa, Jofhua Yeong Kong Zhi.Sambutan Syawal NEGERIfm pada kali ini lebih meriah apabila juruhebah dapat turun padang mendekati pendengar di lokasi.Syawal kali ini pastinya lebih bermakna, apabila dapat bersatu kembali bersama keluarga bagi meraikan perayaan aidilfitri.Laporan wartawan Nurashikin Haron


Dihujani aduan, MOT arah syarikat penerbangan selesaikan segera isu teknikal

PUTRAJAYA, 10 Mei - Kementerian Pengangkutan Malaysia (MOT) mengarahkan syarikat penerbangan untuk menyelesaikan segera isu teknikal yang dialami penumpang melibatkan perkhidmatan penerbangan serta penyampaian maklumat.Menterinya, Datuk Seri Dr Wee Ka Siong dalam satu kenyataan media berkata arahan itu dibuat selepas rundingan dan siasatan dilakukan susulan aduan diterima dari orang ramai.Ia bagi menjamin kepentingan keselamatan dan pematuhan teknikal kepada peraturan penerbangan awam serta keselesaan penumpang.Jelasnya, kebanyakan aduan diterima susulan aliran trafik penumpang lebih tinggi musim perayaan serta pesawat yang mempunyai masalah teknikal perlu direhatkan.Kerajaan bersimpati dengan nasib penumpang dan berharap untuk mereka kekal tenang serta terus memberi maklum balas.Tegasnya, MOT komited dalam memastikan isu teknikal dipatuhi serta tidak akan teragak-agak mengambil tindakan sekiranya prosedur penyelenggaraan dan teknikal tidak dipatuhi.Setakat hari ini, semua aduan berkaitan penjadualan semula dan kelewatan penerbangan berjaya diselesaikan.

(Menteri Pengangkutan, Datuk Seri Dr Wee Ka Siong)


Melaka pertingkatkan subsektor pelancongan agama

AYER KEROH, 10 Mei - Kerajaan Negeri Melaka sedang giat mempromosikan subsektor pelancongan agama dan keluarga selain subsektor pelancongan kesihatan. Exco Pelancongan, Warisan dan Kebudayaan negeri, Datuk Muhamad Jailani Khamis berkata subsektor ini mampu menarik lebih ramai pelancong ke Melaka dengan menjadikan tempat transit sebelum ke lokasi yang lain.  Pihaknya yakin dengan pelbagai promosi yang menarik mampu membawa pelancong dari luar untuk datang ke negeri tersebut.

(Muhamad Jailani berkata demikian dalam sidang media di Taman Tasek Ayer Keroh)

"Sudah pastinya kita menggalakkan agenda pelancongan agama ini. Melalui Melaka ini sudah pasti mereka akan berbelanja dan paling tidak pun akan menginap satu atau dua malam di Melaka dan Kuala Lumpur bagi tujuan ini.Pada masa sama matlamat kita, misi kita untuk ke pekan baru ialah untuk membuka laluan udara pula menggunakan Lapangan Terbang Antarabagsa Batu Berendam , agar kemasukkan para pelancong ini dapat dimakinkan lagi melalui laluan udara dan satu komuniti telah dibentuk sebenarnnya," kata Muhamad Jailani di sini. Dalam pada itu, pihaknya akan membawa seramai 200 pengusaha dan agensi pelancongan berkaitan ke Dumai dan Pekan Baru , Indonesia bagi tujuan menandatangani perjanjian MoU antara Business to Business (B2B) untuk merancakkan lagi sektor pelancongan Indonesia ke Malaysia pada 29 Mei nanti.  Terdahulu , kerajaan negeri menyasarkan 1 juta pelancong dari Indonesia bakal memasuki negeri itu melalui laluan laut.


Mayat lelaki lemas terjatuh Jambatan Songsang ditemukan

TEMERLOH, 10 Mei- Selepas tiga hari, mayat seorang lelaki yang dikhuatiri lemas selepas terjatuh dari Jambatan Songsang, Sungai Semantan, Temerloh, ditemukan pada jam 9 pagi tadi.  Mayat, Mohamad Hanizam Md Khalib, 30 tahun, ditemui oleh orang awam, berhampiran sebuah sangkar ikan, pada jarak satu kilometer dari lokasi mangsa dilaporkan terjatuh. Penolong Pengarah Bahagian Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, mayat mangsa telah diserahkan kepada pihak polis untuk tindakan lanjut.  Operasi mencari dan menyelamat (SAR) yang diaktifkan sejak Ahad lalu, kini ditamatkan pada jam 9.30 pagi pada tadi.  8 Mei lalu, mangsa yang dipercayai mengalami masalah mental dilaporkan terjatuh dari Jambatan Songsang ke dalam Sungai Semantan, berdasarkan penemuan motosikal dan selipar miliknya di tempat kejadian.  Operasi SAR mula diaktifkan pada jam 11 pagi Ahad lalu, melibatkan seorang pegawai dan 14 anggota dari Balai Bomba dan Penyelamat (BBP) Temerloh, sambil dibantu Pasukan Penyelamatan Di Air (PPDA) dari BBP Bukit Angin dan Pasukan K9.  Operasi turut dibantu anggota Polis Diraja Malaysia (PDRM), Angkatan Pertahanan Awam Malaysia (APM) dan orang awam.

(Mangsa yang dipercayai mengalami masalah mental dilaporkan terjatuh dari Jambatan Songsang ke dalam Sungai Semantan)


JAKIM cadang MQBM sebagai rujukan utama dalam pengajian al-Quran sekolah Pendidikan Khas

PUTRAJAYA, 10 Mei - Jabatan Kemajuan Islam Malaysia (JAKIM) terus komited dalam memastikan Golongan Kurang Upaya (OKU) menguasai dan mendalami kitab Suci al-quran.  Salah satunya Mashaf al-Quran Braille Malaysia (MQBM) yang diperkenalkan khusus buat golongan cacat penglihatan di negara ini. MQBM memenuhi keperluan 25,000 orang OKU cacat penglihatan di Malaysia untuk mendalami al-Quran.  Menteri di Jabatan Perdana Menteri (Hal Ehwal Agama), Datuk Idris Ahmad berkata pihaknya akan mencadangkan kepada Kementerian Pendidikan (KPM) untuk menjadikan MQBM sebagai rujukan utama dalam pengajian al-Quran di sekolah Pendidikan Khas di seluruh negara.

"Untuk KPM nanti kita akan minta KPM dan KPM yang akan keluarkan bajet untuk sekolah-sekolah nanti. Bergantung kepada tindakan yang dibuat oleh pihak KPM nanti, kita akan bawa perkara ini, cadangan kepada mereka dan kita harapkan cadangan-cadangan baik dapat diterima oleh mereka.

"Cadangan yang kita buat nanti supaya perkara ini akan dapat diguna pakai terutamanya di sekolah pendidikan khas dan mungkin mereka akan dapat membelinya untuk digunakan kepada para pelajar," menurut Idris di sini.Pertemuan dan perbincangan bersama pihak KPM khususnya Bahagian Pendidikan Khas dan Bahagian Sumber dan Teknologi Pendidikan akan diadakan dalam masa terdekat.  Idris turut menyuarakan harapan agar agensi yang terlibat khususnya JAKIM dan Persatuan Orang-Orang Cacat Penglihatan Malaysia (PERTIS) dapat mengorak langkah secara agresif bagi memperkenalkan mashaf tersebut dengan lebih meluas.  Sementara itu, PERTIS kini mempunyai 15 mesin percetakan Al-Quran braille dan akan ditambah lagi 10 buah oleh JAKIM dengan angaran satu mesin bernilai RM35,000 dalam masa terdekat.  Menurut Idris penerbitan Al-Quran braille ini juga membolehkan golongan OKU penglihatan membaca al-Quran dengan menepati 'dhabt' dan 'rasm' selari keperluan mashaf al-Quran Rasm Uthmani.  Kesukaran yang berlaku sebelum ini kerana perbezaan penulisan al-Quran Braille versi lama tidak menepati Rasm Uthmani yang diguna pakai dalam al-Quran biasa di Malaysia, contohnya perbezaan pada penandaan waqaf dan juga peralihan juzuk.


Banjir di tiga daerah di Sabah, lapan sekolah ditutup

KOTA KINABALU, 10 Mei - Lapan sekolah di tiga daerah di Sabah ditutup akibat banjir susulan hujan berterusan sejak semalam, kata Pengarah Pendidikan negeri Datuk Dr Mistirine Radin.Beliau berkata lapan sekolah terlibat masing-masing tiga di Beaufort iaitu Sekolah Menengah Kebangsaan (SMK) St Paul, Sekolah Kebangsaan (SK) Lago dan SK Bukau; manakala empat sekolah di Tenom membabitkan SK Gumisi; SK Ladong Sapong; Sekolah Jenis Kebangsaan Cina Yuk Syn, dan SK Inubai.Mistirine berkata sebuah sekolah di Penampang iaitu SK Tombovo turut terjejas banjir kilat dan kini sedang dalam proses pembersihan.“Semua sekolah ditutup buat sementara waktu dan ia melibatkan seramai 204 guru serta 2,425 pelajar,” katanya dalam kenyataan hari ini.Sesi pembelajaran diteruskan menerusi kaedah Pengajaran dan Pembelajaran dari Rumah (PdPR) sehingga keadaan pulih dan guru serta murid selamat untuk kembali ke sekolah.

(Pengarah Pendidikan Negeri Sabah, Datuk Dr Mistirine Radin)


Monsun Barat Daya bermula 14 Mei sehingga pertengahan September 2022

KUALA LUMPUR, 10 Mei - Monsun Barat Daya dijangka bermula pada 14 Mei 2022 dan akan berterusan sehingga pertengahan September 2022. Semasa Monsun Barat Daya, lazimnya angin bertiup secara konsisten dari arah barat daya dengan kelembapan udara yang lebih rendah dan keadaan atmosfera yang lebih stabil. Ini menyebabkan kurangnya pembentukan awan hujan sepanjang tempoh ini. Sehubungan dengan itu, kebanyakan tempat di seluruh negara akan mengalami bilangan hari tanpa hujan lebih banyak berbanding musim lain. Keadaan ini menyebabkan taburan hujan yang rendah.Walau bagaimanapun, hujan lebat berserta angin kencang dan petir berikutan fenomena garis badai (squall line) masih boleh berlaku di pantai barat Semenanjungdan barat Sabah pada awal pagi.

"Garis badai adalah garisan ribut petir yang terbentuk akibat penumpuan angin dan boleh berlarutan sehingga beberapa jam."Dalam tempoh Monsun Barat Daya, fenomena jerebu boleh berlaku sekiranyavpembakaran terbuka tidak terkawal terutamanya semasa Ogos hingga Oktober," menurut Ketua Pengarah Jabatan Meteorologi Malaysia (MET Malaysia), Muhammad Helmi Abdullahd dalam satu kenyataan.Oleh itu, pembakaran terbuka haruslah dielakkan bagi mengurangkan kesan jerebu danpencemaran alam sekitar. Orang ramai juga disaran menggunakan air secara berhemah sepanjang tempoh ini.Maklumat cuaca terkini boleh diperolehi melalui laman web, aplikasi mobil myCuaca, media sosial dan Hotline Jabatan Meteorologi Malaysia 1-300-22-1638 bagi sebarang pertanyaan lanjut.


Pengguna JRTB diminta waspada kehadiran gajah, elak buat provokasi

IPOH, 10 Mei- Pengguna Jalan Raya Timur Barat (JRTB) yang menghubungkan Gerik ke Jeli diminta berhati-hati dengan kehadiran gajah yang sering berkeliaran di kawasan itu seperti yang tular menerusi beberapa rakaman video.Pengarah Jabatan Perlindungan Hidupan Liar dan Taman Negara (Perhilitan) Perak Yusoff Shariff berkata pengguna jalan raya perlu memperlahankan atau berhentikan kenderaan dan mengambil jarak selamat bagi membolehkan gajah itu masuk semula ke hutan sekiranya bertembung dengan haiwan berkenaan."Pengguna jalan raya diharapkan tidak melakukan provokasi atau terlalu berani menghampiri gajah berkenaan."Ini kerana terdapat potensi besar gajah itu menyerang orang yang menghampirinya yang boleh membawa kecederaan atau kematian seperti yang pernah dilaporkan berlaku sebelum ini," katanya ketika dihubungi Bernama.Beliau berkata berdasarkan penelitian terhadap video yang tular, Perhilitan percaya ia merupakan gajah sama yang sering dilihat berkeliaran di Hentian Rawat dan Rehat (R&R) berhampiran Puncak Banjaran Titiwangsa untuk mencari makanan.Katanya gajah yang berkeliaran di kawasan terbabit sudah biasa dengan kehadiran manusia dan kenderaan namun pengguna jalan raya perlu berwaspada dan mengambil maklum beberapa papan tanda amaran yang telah dipasang Perhilitan.Baru-baru ini, tular beberapa rakaman video yang dikongsikan pengguna JRTB yang memaparkan kehadiran gajah di tepi jalan serta melintas jalan selain ada yang bertindak menghampirinya dan memanggil haiwan itu sehingga menunjukkan reaksi menendang ke arah mereka.- BERNAMA

(Pengarah Jabatan Perlindungan Hidupan Liar dan Taman Negara (Perhilitan) Perak Yusoff Shariff)


Pengabaian haiwan peliharaan bakal berdepan tindakan undang-undang

PUTRAJAYA, 10 Mei - Beberapa peraturan dibawah Pelan Strategik Kebajikan Haiwan Kebangsaan 2021-2030 termasuk berkaitan pemilikan haiwan bakal dikuatkuasakan bagi membolehkan tindakan undang-undang diambil terhadap mereka yang mengabaikan haiwan milikan.Ketua Pengarah Perkhidmatan Veterinar, Datuk Dr Norlizan Mohd Noor berkata Kod Amalan Kebajikan Haiwan (KAKH) sebelum ini tidak mempunyai ‘legal binding’ atau tidak terikat dengan undang-undang untuk diambil tindakan tetapi hanya sebagai garis panduan untuk pemilik haiwan dalam perihal kebajikan haiwan.Dibawah peraturan pemilikan haiwan yang bakal dikuatkuasakan kelak, pemilik haiwan boleh diambil tindakan undang-undang sekiranya didapati mengabaikan haiwan milikan mereka termasuk membuang haiwan itu di mana-mana lokasi.“Kalau mereka (pemilik haiwan) langgar KAKH yang kita gariskan, kita tidak boleh buat apa-apa. Tetapi dengan peraturan-peraturan yang dikuat kuasa, jika ada aduan kita boleh ambil tindakan undang-undang ke atas mereka,” kata Dr Norlizan di sini.Pelan Strategik Kebajikan Haiwan 2021-2030 dilancarkan pada April lepas antara lain menggariskan strategi bagi memperkukuhkan penguatkuasaan Akta Kebajikan Haiwan 2015 dan lain-lain perundangan berkaitan, serta pembangunan berterusan untuk memperkukuhkan kebajikan dan kesejahteraan haiwan.Norlizan berkata Pelan Strategik Kebajikan Haiwan Kebangsaan 2021-2030 itu merupakan kesinambungan daripada dasar dan Pelan Strategik Kebajikan Haiwan Kebangsaan 2012-2020 yang telah pun berakhir.

(Dr Norlizan berkata perancangan pembangunan kebajikan haiwan perlu diteruskan,bagi memastikan kebajikan haiwan dapat diterap secara berterusankepada setiap golongan masyarakat/FOTO BERNAMA )

Mengenai pencapaian Pelan Strategik Kebajikan Haiwan Kebangsaan 2012-2020, Norlizan berkata penguatkuasaan Akta Kebajikan Haiwan 2015 di negara ini bermula 1 Julai 2017 adalah lambang kejayaan yang dicapai melalui pelan tersebut.“Tanpa akta ini, pembangunan kebajikan yang lain sukar dilaksanakan kerana elemen utama dalam sesuatu pembangunan perlu ada peruntukan perundangan yang khusus dan arahan pelaksanaan secara mandatori daripada peruntukan perundangan.“Aktiviti kawal selia, siasatan dan pendakwaan kes, contohnya memerlukan peruntukan perundangan bagi tujuan melaksanakan aktiviti tersebut,” menurut Dr Norlizan.Menurutnya, Jabatan Perkhidmatan Veterinar (JPV) menerima banyak aduan mengenai kes pengabaian dan penganiayaan terhadap haiwan iaitu 768 aduan pada 2020 dan meningkat kepada 1,249 pada tahun lepas, dengan peningkatan ketara diterima bagi aduan melibatkan anjing, kucing, kuda, lembu dan haiwan eksotik.Untuk tiga bulan pertama tahun ini, JPV telah menerima 298 aduan. – BERNAMA


Maritim Kuala Perlis tahan dua bot tangkap siput retak seribu secara haram

KUALA PERLIS, 10 Mei- Agensi Penguatkuasaan Maritim Malaysia, Zon Maritim Kuala Perlis menahan dua bot fiber di dua lokasi berbeza disyaki menangkap siput retak seribu secara haram di sekitar perairan Kuala Perlis.  Kejadian berlaku pada kedudukan kira-kira satu batu nautika daripada barat daya pantai Sungai Padang sekitar jam 11.15 pagi dan 11.30 pagi semalam.  Turut ditahan dua tekong dan dua kru warga tempatan berusia 18 hingga 48 tahun.  Pengarah Zon Maritim Kuala Perlis, Komander Maritim Mohd Hashim Mat Zain berkata, penahanan tersebut dibuat oleh sebuah bot ronda Maritim Malaysia yang sedang melakukan rondaan rutin menerusi Op Aman dan Op Khas Pagar Laut di sekitar perairan negeri Perlis.  Hasil pemeriksaan mendapati, salah satu bot fiber terbabit tidak memiliki nombor perdaftaran manakala sebuah lagi bernombor pendaftaran PSS 1173.  Kedua-dua bot terbabit berpangkalan di Kuala Perlis dan disyaki melakukan pelbagai kesalahan antaranya kesalahan di bawah Akta Perikanan 1985 Seksyen 8 (b) serta Seksyen 11 (3) (c).  Dua set sangkar besi berupa tangguk siput dan hasil laut siput jenis kerang seberat 25 kilogram dirampas ketika pemeriksaan dilakukan.  Anggaran nilai keseluruhan rampasan termasuk dua buah bot, enjin, sangkar besi dan siput jenis kerang sekitar RM11,100.  Aktiviti penangkapan siput di perairan Kuala Perlis merupakan satu kesalahan berikutan Jabatan Perikanan Negeri Perlis tidak mengeluarkan sebarang jenis lesen bagi aktiviti penangkapan siput.  Lesen atau permit untuk aktiviti penangkapan siput berkenaan hanya dikeluarkan di negeri Kedah dan kebenaran menjalankan aktiviti berkenaan di perairan negeri itu sahaja.